qundao/data-zh-poetry huggingface dataset:
寿钱塘顾玉涵
作者：梁佩兰
朝代：清
体裁：七言律诗

扶鸠放鹤乐天真，明圣湖头万绿新。手采石华分雨露，自舂松屑见精神。左思早擅三都赋，伏胜同称九十人。绕膝群龙纷下食，怡情欢指跃云津。
寿陈仲夔北堂周太夫人·其一
作者：梁佩兰
朝代：清
体裁：古风

松湖水浸灌，上与天河通。江汉朝宗来，气象吞鸿濛。水族有万千，鳟鲔鲂鲤鳙。跃者无凡鱼，点额成飞龙。湖边万株松，苍涛拂清风。笙籁入湖屋，俨然扣洪钟。荣荣萱草花，绛气生紫茸。粲粲在北堂，光辉照帘栊。阶下五色雏，翔集高梧桐。
寿陈仲夔北堂周太夫人·其二
作者：梁佩兰
朝代：清
体裁：古风

八座为夫人，皇天眷有德。夫为帝纳言，子为帝簪笔。更多庙廊器，一一瑚琏质。堂前植双桂，大半成桂实。黄雀衔花来，报德讵能毕。梅花白照眼，吉祥兆虚室。西池鸟书至，为道长生术。弱水乘飞车，蓬莱但咫尺。
寿鲁谦庵方伯
作者：梁佩兰
朝代：清
体裁：五言排律

方伯今人杰，朝廷倚重臣。遭逢频异数，施济每深仁。早得文章誉，曾推掌故新。青绫联骑省，斑管待枫宸。一自垂花绶，群瞻佩玉麟。茸城虽卧阁，薛淀会行春。宪节过淮甸，恩波及泗滨。鱼盐通大艑，舆诵勒贞琨。法曜端门肃，嵩中豫俗淳。鞸巾闻不犯，听讯号如神。拥传龙川地，攀辕象郡民。政和全变雅，俗古渐歌豳。帝命绥南土，皇居仰北辰。高才承拔擢，温语下丝纶。庚甲期三日，屏藩被九真。一时蛮板楯，几处屋鱼鳞。共觉疮痍起，齐沾造化均。从来思召奭，今获见君陈。黄色回钟律，红盆涌日轮。薇垣当坐斗，崧岳特生申。天仗排金阙，仙人礼玉晨。并骖惟孔翠，奏乐必韶钧。歌是神鸾啸，觞为上帝宾。飞光看列缺，入梦辨吹尘。我处轩辕宅，公依日月身。弥罗天界里，谁复计由旬。
封川
作者：梁佩兰
朝代：清
体裁：五言律诗

忆昔开南汉，英雄起后梁。地全收象郡，舟欲接熊湘。草木犹兵气，江山失霸王。空馀城郭在，行客立斜阳。
将军夜宴歌
作者：梁佩兰
朝代：清
体裁：古风

大红氍毹蹙金帐，将军夜宴辕门上。鹰臂材官部落排，虎牙戍士句陈向。华筵侍宴多乐工，筚篥吹起无丝桐。䆗窱碧声入风里，揭起八枝旗画龙。葡萄美酒一千斛，香气煴烘压金粟。叵罗满酌恣鲸吞，滴落珍珠撒银烛。酒酣喝天堕酒星，白月尽黑云尽停。不肯信天能晦明，重欲上天拔玉绳。解事美人慧鹦鹉，座中起作胡旋舞。上寿千年与万年，莫使英雄入黄土。
将归南海留别广陵卓子任张印宣萧徵乂诸子
作者：梁佩兰
朝代：清
体裁：古风

北方骑马来，南方问归舟。欲乘瓜步潮，一纵长江流。弭节傍邗水，少憩萧寺幽。维时值腊月，岁晏亦已遒。群公擅风骚，缱绻为我留。觞我于平山，百物陈俎羞。灵泉吐神溜，丹嶂开飞楼。商榷大雅言，杯酌相劝酬。清庙歌文王，黍离感衰周。云韶有遗音，击戛须鸣球。钟声振猛簴，鼓声动犪牛。譬彼登朝堂，天仗森龙斿。琛赆效禹贡，王会图诸侯。又如蓬莱宫，列仙骖青虬。九凤纷翱翔，群鸟徒喧啾。沐浴夹日月，狰狞先骅骝。曳必麒麟带，衣必朱鼹裘。佩必明月珠，悬必珊瑚钩。造化尽泄漏，元气谁能收。振羽任蟋蟀，撼树随蚍蜉。群公枉诗篇，胶漆何深投。健笔举大鼎，神工运人谋。二气为酝酿，万象归冥搜。送我返南海，知我登罗浮。罗浮四百峰，飞云封上头。弱水在眼前，金银结丹丘。麻姑有神丹，亲授不用求。玉女临朱明，相对忘春秋。茏葱竹十丈，枝干成蚴蟉。蝴蝶如车轮，南烛生田畴。念我处空山，寂历无匹俦。其中有红翠，往往人间游。附书红翠来，鲤鱼相报否。
将归岭南诸公古藤书屋饯别联句
作者：梁佩兰
朝代：清
体裁：古风

露萚倦未飘，云鸿远相引。星埃感蓬勃，物候变凄紧。慅慅八达衢，有客驾修轸。仆夫在郊坰，稌黍被隰畛。柅车浮沦澜，舍棹度嶾嶙。雷殷风息飓，海大鱼见鳘。峡猿有时归，南雪终不霣。九十月之交，六千里而近。怀居兴虽洽，判袂情讵忍。置酒青藤阴，入门走蛇蚓。飕飕凉飔动，滟滟纤月隐。山杯深洼匏，野蔌脆嚼菌。迎寒笳卷叶，戒夜鼓鸣簨。谭锋摧趫雄，诗械破诘窘。毫毛秋兔脱，墨光古香吮。临当黯然别，且复莞尔哂。炎瘴旧所便，眠食勖惟谨。行逢早梅垫，到及蛰虫蠢。前期久莫忘，乡梦今始准。穆如清风篇，袖以示均尹。
将游罗浮过龙沙精舍留宿有赋
作者：梁佩兰
朝代：清
体裁：五言律诗

知公住江寺，相访到江边。幽石引孤径，妙香闻定禅。夜寒依佛火，钟暝出山烟。高话罗浮顶，绳床不肯眠。
将至昌州距四十里风涛大作感赋
作者：梁佩兰
朝代：清
体裁：古风

几日以来风雨作，今晨更觉风涛恶。汪洋鼓浪鲸张牙，嘘噏歘空龙触角。乾坤广大任浸灌，宇宙周围失垠堮。天上分明不见根，地中何处能寻络。虚言九派出浔阳，那过五湖入吴岳。话来为客动怀抱，感叹如梦殊昔昨。击汰扬舲知几时，痛饮高歌且为乐。安得钱王弓弩手，为我明朝射潮落。
将至罗浮望四百峰作
作者：梁佩兰
朝代：清
体裁：古风

大化岂有本，我生幸同时。先天与后天，相望一间之。精魂贯北斗，神室开南离。朱鸟导我行，前绥抗云旗。仰见四百君，灵璈吹参差。启路逢飞廉，鞭龙号雷师。更引谒上帝，稽首伏丹墀。诏堕一小劫，千岁以为期。方朔在世间，攀弄扶桑枝。
小孤山
作者：梁佩兰
朝代：清
体裁：五言律诗

小孤神女庙，屹立海门高。碧色芙蓉佩，苍流日夜涛。百灵朝栋宇，一石奠鲸鳌。彷佛乘云气，虚无现采旄。
小除吴山带陈臣张周大樽曾秩长过宿
作者：梁佩兰
朝代：清
体裁：五言律诗

故人难得见，今夕不劳招。春气来湖屋，寒声散海潮。酒香波滟滟，诗思烛摇摇。一试吟芳草，閒阶满翠条。
小雨·其一
作者：梁佩兰
朝代：清
体裁：五言律诗

丝丝入窗牖，炉火不成然。楚菊沾中夜，吴蚕置一绵。乍闻吟亦好，长对坐难坚。记得前朝日，閒阶列绮钱。
小雨·其二
作者：梁佩兰
朝代：清
体裁：五言律诗

小雨冲寒到，帷灯减半然。注泉添藻井，和雪叠湖绵。冻草翻成软，霜瓜络未坚。对来那免酒，贫有一囊钱。
山花子·七夕赠女温荑
作者：梁佩兰
朝代：清
体裁：词

小女聪明独好奇。要同天女斗天丝。捉得蜘蛛金盒里，费思惟。丫角髻行参佛礼，生罗衣写望仙词。索我乌丝阑细字，赠温荑。
山花子·湘妃庙
作者：梁佩兰
朝代：清
体裁：词

水阔潇湘见二妃。江空露下少人知。一望渚烟迷到处，暗灵旗。太息雅琴成绝调，并弹瑶瑟寄相思。奈有九峰遥对起，至今疑。
山花子·雒神
作者：梁佩兰
朝代：清
体裁：词

一片精灵立水宫。似曾相见不曾通。惆怅桂旗和玉佩，忽如逢。何处倏来仪髣髴，若为将去影朦胧。莫怪停车曹植在，赋惊鸿。
岁维癸未行
作者：梁佩兰
朝代：清
体裁：古风

岁维癸未歌太平，四海内外无甲兵。京师年登米价贱，民间饱饭还食面。忽闻齐鲁民水灾，六郡州邑田污莱。木皮草根煮充腹，饥来男女道旁哭。粤闽旱魃同惨凄，地土龟坼难锄犁。三楚之田亦告水，农夫大半色憔悴。往年圣虑谕捕蝗，处处大熟多馀粮。夏秋屡赐免租赋，报赛田神列成路。近者海运为赈民，欲使颠仆沾皇仁。又发金钱自内帑，天地之恩诚浩荡。尧汤水旱纵有时，气数沴害民受之。洪范八政古有纪，下民岂得同怨咨。腐儒不识暗垂泪，乞天雨金救凶岁。大臣体国多远谟，草野何用深切肤。嗟嗟京师汝民幸丰足，慎勿养鹰令攫肉。
岸影
作者：梁佩兰
朝代：清
体裁：五言绝句

水流岸亦流，动静不在岸。莫惊屋上乌，明星列河汉。
峄山
作者：梁佩兰
朝代：清
体裁：五言律诗

峄山鄹县里，半日落车中。众石鳞鳞影，平畴习习风。人惟称孔孟，天尽入龟蒙。一笑秦皇碣，群臣侈颂功。
崧台篇祝石琅公制军
作者：梁佩兰
朝代：清
体裁：古风

崧台拔地高接天，崧台高与河汉连。崧台日出天上悬，金轮照耀云霞鲜。五羊八桂朝当前，湘漓西下南洱滇，麋泠朱鸢兼龙编。上游双峡扼吭咽，有如玉垒和金躔。我公节制斧钺专，东南半壁无烽烟，士林頖璧安缦弦。仁以布德威执权，大法小廉肃官联。农氓镈赵田尔田，百货杂揉商市廛，各各乐业无恒迁。有时讲武思防边，翠旌孔盖鱼须旃，将士犀甲虎豹鞬。止齐步作人列然，蒐红跨猎争献豜。九月秋气天和妍，河灵岳瑞钟大贤。我公尚书北斗尊，辕门鼓吹何喧阗，马蹄舆辐人摩肩。祝公松柏金石坚，我从休沐归十年。荷公吐握中心镌，何以祝公维偓佺。申伯吉甫文武全，崧高烝民诗有传，为公载诵崧台篇。
己卯八月十四日五羊城南联句同毛端士司红暹陈元孝张损持同拈十三职韵
作者：梁佩兰
朝代：清
体裁：古风

地胜秋亦佳，人间醉常得。深帘却花影，欹槛上苔色。凉云淡不飞，白日光稍匿。是时月几望，平分景未昃。天空肃万象，霄迥联千翼。过水划明沙，排阊觐炎国。江城霸气散，海甸瘴烟熄。舟通珊瑚宫，星定女牛域。黄屋竟何在，青袍此相即。同游皆妙选，抽思尽奇特。挥洒衍波笺，淋漓客卿墨。长驱役今古，清辩洗雕饰。几案杂古欢，杯盘列珍食。酒㪺罗浮春，果擘诃梨勒。客身翻夺主，南风竞淩北。豪吟捲宿雾，深坐催宵刻。风战矮檐梧，漏侵园院棘。规月欠微痕，清禅渺无极。林栖鸟忽惊，穴处鲛犹织。大地漫金波，虚府敞琼阈。露冷吴刚斧，飙驶纤阿轼。桂华一以睹，蓬梗嗟未息。昨泛海珠滨，频过花山侧。千门连睥睨，万顷泻胸臆。浩荡鸥难驯，凄清蛩更唧。雄剑倚芙蓉，枯禅寄檐卜。各抱千载心，宁亏九鼎力。高洁慕蝉饮，龌龊笑鸡肋。履道任夷惠，得句惊籍湜。良会永弗忘，先民念遗则。
市桥春望
作者：梁佩兰
朝代：清
体裁：七言律诗

划尽青山江浩浩，碧空无际望中分。飞来断岸潮千尺，点落新苗鹤一群。抱日鱼龙含雨气，指天旌旆动星文。伏波铜柱由来事，欲向楼船问水军。
帘
作者：梁佩兰
朝代：清
体裁：五言律诗

微波如可托，绮日上花光。道是临湘水，谁知在草堂。燕窥前后户，人隔两重廊。向夕华灯满，红丝缀许长。
帝临
作者：梁佩兰
朝代：清
体裁：乐府曲辞

帝临中央，四宇祗肃。日月运行，星辰在握。黄龙神雀，贞符表箓。礼修乐明，小大齐粥。諴和兆民，畼茂草木。休气翔洽，皇用寿谷。
席间有谈罗浮神蝶者诗以纪之·其一
作者：梁佩兰
朝代：清
体裁：七言绝句

天上文章被数重，罗浮山色共葱茏。仙人藉尔为来往，骑踏飞云第一峰。
席间有谈罗浮神蝶者诗以纪之·其二
作者：梁佩兰
朝代：清
体裁：七言绝句

洞门深处綵云开，珠树花中结异胎。大似车轮小团扇，好游金阙住蓬莱。
席间有谈罗浮神蝶者诗以纪之陈安期自阳羡来访住六莹堂忽病弃世于其榇归诗以唁之·其一
作者：梁佩兰
朝代：清
体裁：七言绝句

当时痛哭一登床，客舍人琴已尽亡。拟得大招同楚些，竟无上帝告巫阳。
常山道中·其一
作者：梁佩兰
朝代：清
体裁：五言律诗

城头星欲落，城外柝声稀。早已行人饭，真同驿骑归。树禽初跳叶，山屋未开扉。隐隐千峰下，泉声一道微。
常山道中·其三
作者：梁佩兰
朝代：清
体裁：五言律诗

蒋莲多谷口，白石半林坳。古木成虬甲，人家护鸟巢。绵联生垄坂，迢递接江郊。日午招山店，寒瓜满素庖。
常山道中·其二
作者：梁佩兰
朝代：清
体裁：五言律诗

山气鸿濛似，云光草树开。逐群樵斧去，报晓寺钟来。鹿迹留乾叶，霜痕渍古苔。此间宜一憩，登眺有高台。
平山堂宴集
作者：梁佩兰
朝代：清
体裁：七言律诗

山堂冬日似晴春，天气融和物态新。胜地合为风雅会，佳游总作画图人。松声到寺疏钟断，峰势趋江去鸟频。倚醉并吟犹未了，红桥僧影立前津。
度岭·其一
作者：梁佩兰
朝代：清
体裁：七言绝句

路入青冥紫翠重，山城天半遍提封。南离赤日当鹑火，莫问寒门住烛龙。
度岭·其三
作者：梁佩兰
朝代：清
体裁：七言绝句

黄云满地堆禾黍，山舍流泉映夕阳。冬暖近来春雪少，山人天上放牛羊。
度岭·其二
作者：梁佩兰
朝代：清
体裁：七言绝句

岭路高低总是天，笼人衣帽半苍烟。孤亭记得红梅驿，今日重来十四年。
度岭·其五
作者：梁佩兰
朝代：清
体裁：七言绝句

望去中原无几点，贴天高划一痕青。谁能不拜张丞相，驱得神人是五丁。
度岭·其六
作者：梁佩兰
朝代：清
体裁：七言绝句

远山持钵见僧回，古寺昏钟向客催。立马台关疑雪色，梅花飞满一天来。
度岭·其四
作者：梁佩兰
朝代：清
体裁：七言绝句

一线行人鸟道回，云埋石硖不曾开。峰头白日闻雷吼，倒挂苍龙百丈来。
弹琴
作者：梁佩兰
朝代：清
体裁：五言律诗

瀑布一千丈，前山流最深。幽人坐高馆，正理山中琴。春木发青叶，妙香传化心。悠然思太古，元气结于今。
归云
作者：梁佩兰
朝代：清
体裁：五言律诗

青山心一片，谁与共因依。夕照烟初暝，孤云影独归。薄天妨鸟乱，渡水爱人稀。莫问蓬莱殿，曾将五色飞。
归舟·其一
作者：梁佩兰
朝代：清
体裁：五言律诗

九月江尚涨，归舟生逆风。断云埋抱峡，微雨积连空。水气添新冷，霜林减旧红。谁能当日暮，为客数飞鸿。
归舟·其二
作者：梁佩兰
朝代：清
体裁：五言律诗

饱饭无行处，高眠夜听潮。石流鱼淰淰，锁栅苇萧萧。抱榻馀灯燄，推篷忽斗杓。水签兼戍鼓，传送不知遥。
录似耀生词宗正
作者：梁佩兰
朝代：清
体裁：七言律诗

庭前已长招摇桂，阶下新生巨胜花。长命箓传丹秘诀，元辰符授太清家。羽人奏乐骑黄菊，天女焚香降紫车。此日算来还百岁，少年亲跪乞胡麻。
彭蠡对雪·其一
作者：梁佩兰
朝代：清
体裁：五言律诗

泄泄因风到，溶溶向客摇。匡庐行作障，巴蜀几曾消。叠岸成冰壑，凝湖入镜潮。数家茅屋巷，一半没墙腰。
彭蠡对雪·其二
作者：梁佩兰
朝代：清
体裁：五言律诗

湖雪一春融，寒深夜气浓。天沉溟漠里，人坐寂寥中。映水见空色，留灯结小红。写来诗句好，莫使酒瓢空。
徐紫凝和予十九秋诗题二截句于卷尾见贻次韵答之·其一
作者：梁佩兰
朝代：清
体裁：七言绝句

满林黄叶照窗幽，月入床头只半钩。不是诵君诗句好，怎令人不赋悲秋。
徐紫凝和予十九秋诗题二截句于卷尾见贻次韵答之·其三
作者：梁佩兰
朝代：清
体裁：七言绝句

一幅藤笺写素词，雁堂灯影伴相思。江乡八月莼鲈美，莫道南中总不知。
徐紫凝和予十九秋诗题二截句于卷尾见贻次韵答之·其二
作者：梁佩兰
朝代：清
体裁：七言绝句

此心长似磬声幽，精舍风帘不上钩。何事夜来眠不稳，苦吟蟋蟀报深秋。
徐紫凝和予十九秋诗题二截句于卷尾见贻次韵答之·其四
作者：梁佩兰
朝代：清
体裁：七言绝句

岂有重华荐楚词，先将斑竹写相思。乡心一片珠江水，飞入闺人梦里知。
徐虹亭和予十九秋诗复作二截句见赠次韵奉答·其一
作者：梁佩兰
朝代：清
体裁：七言绝句

蓬莱宫殿列班头，君是词臣第一流。欲向罗浮观日出，特来天外度清秋。
徐虹亭和予十九秋诗复作二截句见赠次韵奉答·其三
作者：梁佩兰
朝代：清
体裁：七言绝句

日射寒云海气黄，谁从风物识蛮乡。骑龙控鹤朝天帝，也下人间俯大荒。
徐虹亭和予十九秋诗复作二截句见赠次韵奉答·其二
作者：梁佩兰
朝代：清
体裁：七言绝句

小筑城南垞北头，闭门长日引湖流。看来十度萤乾死，不待西风已觉秋。
徐虹亭和予十九秋诗复作二截句见赠次韵奉答·其四
作者：梁佩兰
朝代：清
体裁：七言绝句

家家橙橘照霜黄，秋色分明在海乡。今日珊瑚新笔架，徐陵诗句纪炎荒。
御书岳镇海渎祠额命告祭官赉送悬立恭纪
作者：梁佩兰
朝代：清
体裁：五言排律

圣治高千古，宸书迈百王。聪明优圣学，云汉掞天章。玉斗奎文丽，金壶墨汁香。龙蛇分体势，鸾凤并翱翔。秩祀昭河岳，怀柔遍朔方。告虔教祝册，悬额重球璜。东岱天门顶，南衡紫盖旁。到时尊俎豆，旷典诵虞唐。使节星轺满，春旗驿路长。仰观成络绎，瞻拜喜非常。转忆蓬莱殿，朝天礼玉皇。
御沟水
作者：梁佩兰
朝代：清
体裁：五言律诗

长安桥下水，水色白粼粼。见在铜沟出，知为御苑春。恩波归帝子，粉泽谢宫人。莫更汤泉过，华清浴正新。
心公借瓮堂题壁
作者：梁佩兰
朝代：清
体裁：七言律诗

满林秋色上虚堂，清晓都疑夕照黄。窗牖叶乾风动竹，石根云湿地流霜。分吟处处摇孤磬，学定时时得妙香。盛事匡庐今复见，风流吾欲继柴桑。
忆原儿病
作者：梁佩兰
朝代：清
体裁：五言律诗

最忆佳儿病，宵深梦到床。拜星祈斗母，乞药向医王。桂实何妨蠹，松高不畏霜。似予多白发，一著养生方。
忆罗浮梅花
作者：梁佩兰
朝代：清
体裁：七言律诗

名山屡有梅花约，肯使花时与愿违。双屐不忘瑶室远，一筇先拟铁桥飞。朱明达曙冰含日，玉女深宵月照衣。最忆几丛香雪里，绿毛么凤绕人归。
怀吴山带
作者：梁佩兰
朝代：清
体裁：五言律诗

念尔怀其宝，金茆四十年。住辞龙伯国，行续马蹄篇。朔雪人初值，吴皋月正圆。腊梅难共赏，吟望益凄然。
怀远
作者：梁佩兰
朝代：清
体裁：七言律诗

意绪不知何处起，感来秋色总徬徨。钟回野外浮霜白，叶照城南夹水黄。茅屋寂寥吟草木，故人书札到江湘。平生懒说天涯路，今日高高望夕阳。
恭颂万寿诗·其一
作者：梁佩兰
朝代：清
体裁：五言律诗

天上开仙仗，钩陈列羽旂。万年编凤纪，五色耀龙衣。佳气沾香满，祥云绕殿飞。小臣欣拜手，长此奉春晖。
恭颂万寿诗·其七
作者：梁佩兰
朝代：清
体裁：五言律诗

屡下蠲租诏，频施解网仁。闾阎那异俗，天地本同春。吹籥常通夜，看花每及辰。生当乐尧舜，不觉自风淳。
恭颂万寿诗·其三
作者：梁佩兰
朝代：清
体裁：五言律诗

圣德先仁孝，慈宁见此心。璇宫承淑训，兰殿嗣徽音。爱日依尧母，熏风抚舜琴。还闻教胄子，铜鹤夜香深。
恭颂万寿诗·其九
作者：梁佩兰
朝代：清
体裁：五言律诗

疏凿通河洛，南巡岂为游。苍螭乘翠辇，华盖御龙舟。水息桃花涨，风回竹箭流。百神争效顺，功不尽阳侯。
恭颂万寿诗·其二
作者：梁佩兰
朝代：清
体裁：五言律诗

青阳当右个，紫极奠中央。宝历添蓂荚，瑶星应寿昌。上元今甲子，至治即轩黄。秩礼图王会，登歌合太常。
恭颂万寿诗·其五
作者：梁佩兰
朝代：清
体裁：五言律诗

周宣传石鼓，羲画肇河图。辨字原三体，披文重两都。龙章钤玉玺，御墨渍金壶。侍从承恩赐，洋洋诵圣谟。
恭颂万寿诗·其八
作者：梁佩兰
朝代：清
体裁：五言律诗

耕织为图画，题诗遍幅中。俭教吟蟋蟀，勤欲讲豳风。秋稼经霜实，春蚕上箔红。圣心深雨露，一一愿年丰。
恭颂万寿诗·其六
作者：梁佩兰
朝代：清
体裁：五言律诗

北伐雷霆动，天兵一指戈。射雕骑善马，飞翮息苍鹅。紫雪消金海，黄云覆玉河。燕山书奏凯，传檄定南讹。
恭颂万寿诗·其十
作者：梁佩兰
朝代：清
体裁：五言律诗

圣朝无弃士，搜剔尽群才。岩壑经时闭，风云一旦来。衣留兰蕙带，天作凤凰媒。已见朝天阙，高居向玉台。
恭颂万寿诗·其十一
作者：梁佩兰
朝代：清
体裁：五言律诗

功德侔天地，聪明极圣神。浑仪开气运，王制备经纶。御柳垂青锁，宫花映玉宸。一时通禹贡，万国仰尧仁。
恭颂万寿诗·其十二
作者：梁佩兰
朝代：清
体裁：五言律诗

昆崙为帝宅，星宿是天潢。黄气蓬莱顶，丹霞太乙旁。冯唐臣皓首，曼倩岁东方。跪进长生水，群真礼玉皇。
恭颂万寿诗·其四
作者：梁佩兰
朝代：清
体裁：五言律诗

崇儒因幸鲁，尊礼在先师。盛事传千古，斯文值此时。长林瞻桧柏，古壁听金丝。直欲磨厓记，宸书十丈碑。
恶少
作者：梁佩兰
朝代：清
体裁：五言律诗

恶少本幽并，纵横自性成。黄须千帐晓，绿眼万人惊。锦带龙衣窄，金鞭骏马轻。朝廷方用武，知尔立功名。
惠州王紫诠太守筑罗浮子日亭落成作歌寄之
作者：梁佩兰
朝代：清

登山不到罗浮巅，举足万里真徒然。瑶房璇室七十二，群真笙鹤长喧阗。况支蓬莱一左股，金陵地肺遥相连。风云雷雨出其下，上界漭沆涵澄鲜。夜来星宿照分野，有若榆树垂金钱。齐州九点尽可数，中原一缕摇轻烟。就中飞云更奇绝，天门詄荡云联绵。银河屈注倒在背，帝座豁落平当前。神霄斧凿施不下，鸟道岂有藤萝牵。何人筑亭在其下，循州太守今豪贤。为亭命名曰子日，意象直探鸿蒙先。世间万事起根本，黄钟子气无不全。静为动本太极理，循环迭运非言诠。阴阳旋转推昼夜，阳明玉烛光回天。紫微垣中日杲杲，太阴螮蝀安能缠。此山三更坐见日，高与泰岱齐比肩。天鸡大叫海水动，海中涌出金盘圆。羲和整辔升若木，神人枉用回秦鞭。太守名亭复为记，二楼伐石为碑镌。大书年月人某某，千秋万世名山传。附书仙人海琼子，倡和共掣云霞笺。平生济胜仗筋力，匡庐白岳随攀缘。罗浮家山望咫尺，反似往昔游幽燕。山灵待我谢招手，不久黄鹄来高鶱。洞门借骑蝴蝶入，峰顶或就桂父眠。烦君斸取茏葱七尺遗赠我，相酬先寄《飞龙篇》。
惠州王紫诠太守筑罗浮子日亭落成作歌寄之
作者：梁佩兰
朝代：清
体裁：古风

登山不到罗浮巅，举足万里空徒然。瑶房璇室七十二，群真笙鹤长喧阗。况支蓬莱一左股，金陵地肺遥相连。风云雷雨出其下，上界漭沆涵澄鲜。夜来星宿照分野，有若榆树垂金钱。齐州九点尽可数，中原一缕摇轻烟。就中飞云更奇绝，天门詄荡云联绵。金银宫阙任变化，幡船杼轴无恒迁。银河屈注倒在背，帝座豁落平当前。神霄斧凿施不下，鸟道岂有藤萝牵。何人筑亭在其上，循州太守今豪贤。为亭命名曰子日，意象直探鸿濛先。世间万事起根本，黄钟子气无不全。静为动本太极混，河洛理数非言诠。阴阳旋转推昼夜，阳明玉烛光回天。紫薇垣中日杲杲，太阴螮蝀安能躔。此山三更坐见日，高与泰岱齐比肩。天鸡大叫海水动，海中涌出金盘圆。散为琉璃灯紫绀，千光破碎生红莲。羲和整辔升若木，神人枉用回秦鞭。太守名亭复为记，二楼伐石为碑镌。大书年月人某某，千秋万世名山传。附书仙人海琼子，倡和共掣云霞笺。平生济胜仗筋力，匡庐白岳随攀缘。罗浮家山望咫尺，反似往昔游幽燕。山灵待我谢招手，不久黄鹄来高鶱。洞门借骑蝴蝶入，峰顶或就麻姑眠。烦君斸取茏葱七尺遗赠我，相酬先寄飞龙篇。
懒
作者：梁佩兰
朝代：清
体裁：七言律诗

要从天性得吾真，反作人间一懒人。明月射帘随彻夜，落花填巷不知春。试吟诗句难终首，借卧僧寮动隔旬。閒客到来同散诞，自登泥壁挂头巾。
戊寅元日·其一
作者：梁佩兰
朝代：清
体裁：七言律诗

半旬春气入湖光，今日朝元色更芳。垞北一时频爆竹，城南无地不烧香。梦回仙仗排银榜，觉后斋心礼玉皇。莫道隔年人易老，鉴来须发尚苍苍。
戊寅元日·其二
作者：梁佩兰
朝代：清
体裁：七言律诗

今年人是旧年人，看历无端又纪寅。懒逐青旗迎太岁，爱和浓墨写宜春。围炉剩有蹲鸱火，虚室都无野马尘。客至肯同花下饮，不妨飞鸟过衔巾。
扬子江夜行
作者：梁佩兰
朝代：清
体裁：五言律诗

不可无兹快，长空纵一舟。风同明月满，天入大江流。缥缈来吴岳，微茫隔楚丘。波涛中夜动，元气几曾收。
扶胥候日
作者：梁佩兰
朝代：清
体裁：五言律诗

星槎那易汎，海色暗鱼鳞。缥缈扶桑树，沉冥弱水人。微阳生子气，初日饯寅宾。会见罗浮顶，光华旦在身。
拔剑行
作者：梁佩兰
朝代：清
体裁：乐府曲辞

少年血气何太苦，中夜拔剑屡起舞。自言能击白猿公，向天一指无长虹。眼看貂裘骑大马，众中俱出少年下。佩身无过短尾刀，旁人不识称豪曹。何怪慷慨欲斫地，孤剑不鸣不肯弃。剑虽不鸣汝当知，风尘用剑自有时。
招鹤
作者：梁佩兰
朝代：清
体裁：五言律诗

招手再三四，秋空共一群。巢从松顶见，声似雪中闻。烛烛流明月，英英散白云。待骑天上下，相访大茅君。
挂剑台
作者：梁佩兰
朝代：清
体裁：古风

交情论生不论死，世上之交尽如此。惟有延陵挂剑台，至今人知吴季子。台边草长皆剑形，芊绵满地常时青。劲风吹翻叶举举，大雪倒压光棱棱。心许徐君不忘故，还时尚解系其墓。高台好比鲁灵光，碧草何异冬青树。当年让国同子臧，高义史册垂辉光。何况佩身仅一剑，更惜剑在人已亡。阖闾往事可深痛，炙鱼进食终无用。窟室虽成一旦谋，兄弟难辞敌人鬨。君不见夫差争长向黄池，姑苏台上醉西施。属镂剑赐犹未久，沼吴竟在美人手。
挽成容若·其一
作者：梁佩兰
朝代：清
体裁：五言律诗

侍卫身名重，朝端礼数优。鹖冠随豹尾，鸡舌傍龙楼。气足雄三辅，人言似列侯。还闻奏词赋，官欲上瀛洲。
挽成容若·其七
作者：梁佩兰
朝代：清
体裁：五言律诗

不死灵娥药，无人与一柈。竟骑蝴蝶去，谁作马蹄看。绣服蒙金骨，银灯照玉棺。素车千万乘，殡日拥雕鞍。
挽成容若·其三
作者：梁佩兰
朝代：清
体裁：五言律诗

少小矜才思，同时叹绝伦。五云瞻日月，三策对天人。綵笔香垂露，芳花鸟弄春。于今那得见，天上作星辰。
挽成容若·其九
作者：梁佩兰
朝代：清
体裁：五言律诗

佛说楞伽好，年来自署名。儿曾忘夙世，早已悟他生。金粟流沙界，毗耶出化城。应从圆月里，一碧万峰明。
挽成容若·其二
作者：梁佩兰
朝代：清
体裁：五言律诗

宴会犹前日，韶华已早朝。忍留丞相府，不见侍臣貂。风雅真沦丧，乾坤半寂寥。戟门丹旐影，一片冷萧萧。
挽成容若·其五
作者：梁佩兰
朝代：清
体裁：五言律诗

仗节梭龙日，关前柳正黄。坐驰千里马，行逐六骡王。沙碛围毡帐，山川画虎囊。功成人不逮，名字振边疆。
挽成容若·其八
作者：梁佩兰
朝代：清
体裁：五言律诗

尚有贫交在，缘君昔共亲。青绫薇省客，白屋镜湖人。检集翻千遍，登山哭万巡。不堪肠断处，坟上白杨新。
挽成容若·其六
作者：梁佩兰
朝代：清
体裁：五言律诗

轩冕曾无意，逢人说马曹。太行知势险，北斗按心高。笔墨留缣素，云霄想羽毛。精灵如不散，一为降旌旄。
挽成容若·其十
作者：梁佩兰
朝代：清
体裁：五言律诗

岭外遗书札，论交阅有年。极知予薜荔，相劝入幽燕。气谊无千古，胸怀实大贤。岂期观物化，高冢象祁连。
挽成容若·其十一
作者：梁佩兰
朝代：清
体裁：五言律诗

饮水留诗卷，行边指画图。一时云雨散，几处友朋孤。泪作天河落，心将塞草枯。平生无此哭，不是为穷途。
挽成容若·其十二
作者：梁佩兰
朝代：清
体裁：五言律诗

生死元无著，枯荣却此分。楼台看落日，车盖叹浮云。鸟影当前过，钟声昨夜闻。芙蓉朝萎谢，零露更纷纷。
挽成容若·其四
作者：梁佩兰
朝代：清
体裁：五言律诗

几榻交新网，图书掩旧纱。尚巢红幕燕，谁护锦堂花。亲泪深沾血，皇恩特祭茶。北城当日暮，凄切更闻笳。
挽王说作·其一
作者：梁佩兰
朝代：清
体裁：五言律诗

未哭歌先短，穷交二十年。几人泉下路，似汝世间贤。读易常思过，求知只在天。那堪回首处，流影入苍烟。
挽王说作·其三
作者：梁佩兰
朝代：清
体裁：五言律诗

箧中遗集在，开读思难胜。沙月光无迹，秋潭绿化冰。数行酬药价，一纸寄山僧。记得同堂作，高楼绕夜灯。
挽王说作·其二
作者：梁佩兰
朝代：清
体裁：五言律诗

美髯犹可象，观化已无形。地辟词人冢，天沉处士星。雪封寒瀑断，松立众山青。伐石书私谥，将同瘗鹤铭。
挽王说作·其五
作者：梁佩兰
朝代：清
体裁：五言律诗

江左乌衣后，琅琊大道王。姓名传乐府，金石出歌商。大雅能相继，王风赖不亡。广陵弹一曲，休更过山阳。
挽王说作·其四
作者：梁佩兰
朝代：清
体裁：五言律诗

亦有江南赋，缠绵类楚词。重华不可就，山鬼至今悲。老去梳头发，閒来执钓丝。衣冠相见日，空叹不同时。
捉搦歌·其一
作者：梁佩兰
朝代：清
体裁：乐府曲辞

宝刀在鞘常欲试，黄金在手常欲使。男儿七尺负志气，女子得嫁添妩媚。
捉搦歌·其三
作者：梁佩兰
朝代：清
体裁：乐府曲辞

后园黄瓜味甘脆，可惜熟时食难继。扬州镜子无忌讳，照著老妪头上髻。
捉搦歌·其二
作者：梁佩兰
朝代：清
体裁：乐府曲辞

谁家开门问龟卜，三个铜钱合成六。今年吉事定满屋，厩中马肥饱仓粟。
捉搦歌·其四
作者：梁佩兰
朝代：清
体裁：乐府曲辞

东方属木南方火，土在中央列人坐。天公生成非小可，男儿富贵总由我。
掘黄精
作者：梁佩兰
朝代：清
体裁：五言律诗

名山自閟藏，药物土中肪。绿髓含黄玉，灵根结太阳。几经霜雪盛，不散石林香。掘向罗浮顶，长镵七尺强。
放牛
作者：梁佩兰
朝代：清
体裁：五言律诗

新雨足高原，耕田且未烦。山泉随鼻饮，沙路没蹄痕。食草无空地，为群似一村。牧童徒拍手，斜立自黄昏。
放猿
作者：梁佩兰
朝代：清
体裁：五言律诗

送尔还山去，萧萧任挂林。巫峰一十二，巴水正相深。绝栈青崖合，垂藤白昼阴。莫将行客路，肠断尽情吟。
放船
作者：梁佩兰
朝代：清
体裁：五言律诗

近水秋先到，乘风好放船。鱼梁争客路，鸟影背人烟。天插云峰峻，波回石濑圆。夜潮连月上，枫叶落当前。
放萤
作者：梁佩兰
朝代：清
体裁：五言律诗

老眼夜抄书，窗前不用渠。纵教光历乱，终觉扑无馀。并叶飞难定，侵星影易虚。篱根与墙壁，霜重更何如。
放蝶
作者：梁佩兰
朝代：清
体裁：五言律诗

空将团扇掩，争似逐芳菲。香气笼新粉，花光上画衣。最怜三月好，迸作一园飞。肯忘罗浮洞，仙人待尔归。
放驴
作者：梁佩兰
朝代：清
体裁：五言律诗

短策高吟日，人言似画图。风尘吾欲老，筋力汝谁扶。地入幽州暗，山围楚岸孤。何妨聊一憩，萧散秣平芜。
放鱼
作者：梁佩兰
朝代：清
体裁：五言律诗

何用知鱼乐，江春欲孕鱼。烟波归浩荡，蒻笠照空虚。笑岸桃花短，梳风杨柳初。不疑垂钓者，鲂鱮寄来书。
放鸭
作者：梁佩兰
朝代：清
体裁：五言律诗

唼唼乱成行，开笼喜欲狂。物情仍子母，天性在林塘。菱叶浮无影，毛衣濯有光。莫令人打著，错认是鸳鸯。
放鹤
作者：梁佩兰
朝代：清
体裁：五言律诗

蓬莱开左股，弱水长飙车。石室那留驾，仙人昨寄书。背云金沆瀣，飞月玉清虚。大笑琴高子，空骑锦鲤鱼。
放鹰
作者：梁佩兰
朝代：清
体裁：五言律诗

搏击随时令，因人出臂鞲。突林平野失，洒血四天愁。苍白云无色，森严气溢秋。看他先一啸，炯炯射金眸。
放鹰行
作者：梁佩兰
朝代：清
体裁：乐府曲辞

勿截蛟，勿射虎。蛇为蛟，鼠为虎。但愿得鹰化獭，啖尽大鱼小鱼，三月祭宗祖。又化凤凰，自歌自舞，朝朝暮暮。人有养鹰系以铃，鹰立人臂就掌行。放铃鹰上天，铃在天上鸣。道旁老妪哭，哭鸡飞上屋。
文君
作者：梁佩兰
朝代：清
体裁：七言律诗

女萝丝附木瓜身，新寡文君自结亲。辨得琴声无怨调，托将词赋有情人。谁家明月能离夜，何处东风不嫁春。遗恨白头还后死，茂陵书在向谁陈。
斋房
作者：梁佩兰
朝代：清
体裁：乐府曲辞

斋房产芝，云雾叆叇。连蜷九茎，凤文鹤盖。繄惟玄精，图牒所载。以应圣人，祥瑞无对。
斗鹌鹑谣
作者：梁佩兰
朝代：清
体裁：乐府曲辞

麻翼黑爪雄，黄眼赤嘴雌。南方小，北方大，谁知之，谁知之。音竹丝。主人左手雄，右手雌。手迫促，音断续。爪勾嘴合，主人招啄粟，麦熟麦熟。
新兴道中·其一
作者：梁佩兰
朝代：清
体裁：五言律诗

要古荒城路，伤心到几时。前人兴户口，今日付疮痍。地阔延三县，江空纳一丝。山边望烟火，桑柘影参差。
新兴道中·其三
作者：梁佩兰
朝代：清
体裁：五言律诗

山路河头出，绵连紫翠重。车轮行一线，村落列千峰。坠石猿吟谷，飞云鹤下松。望偏孤寺影，停午一声钟。
新兴道中·其二
作者：梁佩兰
朝代：清
体裁：五言律诗

卢师生长地，当日少人知。山涌芙蓉塔，天垂日月池。袈裟留一片，灯火续千枝。试饮江中水，禅心定不疑。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其一
作者：梁佩兰
朝代：清
体裁：古风

盛夏草木焦，火旻遍煎熬。闭门在客舍，何以散郁陶。清泉汎甘瓜，雪浆湛含桃。故人念我来，真契忘位高。休沐枉瑶华，觞咏滋醇醪。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其七
作者：梁佩兰
朝代：清
体裁：古风

匣中有宝剑，截发自铸成。抱出日月飞，佩之魑魅惊。空山四无人，中夜奔雷霆。安能养死水，终欲擘青冥。今日向尊前，为君作龙鸣。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其三
作者：梁佩兰
朝代：清
体裁：古风

中庭两奇木，交柯垂清阴。枝叶接飞櫩，上有朱凤临。黄鸟何关关，相过和好音。有似二三子，高会成盍簪。申章酌介雅，游弦抽素琴。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其九
作者：梁佩兰
朝代：清
体裁：古风

吾慕燕昭王，高筑黄金台。马骨收已朽，千载生馀哀。浮云薄太行，碣石负海来。宫殿郁崇基，虹带缨蓬莱。瞻望想壮丽，忽堕白玉杯。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其二
作者：梁佩兰
朝代：清
体裁：古风

翔禽戾层霄，腾鳞戢清渚。万物气化中，隐显同一趣。予亦托天地，畅遂得所寓。兹辰惬良怀，获与君子遇。相扣白玉壶，欲折珊瑚树。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其五
作者：梁佩兰
朝代：清
体裁：古风

华星夹明月，翠笛连哀丝。西园骈飞盖，波激芙蓉池。建安美风流，芳轨今在兹。大者赋辟雍，小者明笙诗。一试为唱酬，音响同埙篪。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其八
作者：梁佩兰
朝代：清
体裁：古风

四时相推延，百年乃虚假。哲人在宇宙，所以同传舍。纵观无古今，卑论皆王霸。涉水辨淄渑，升车识高下。白日何处沉，萤光照残夜。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其六
作者：梁佩兰
朝代：清
体裁：古风

禾黍作衰周，君子哀王风。三百渐沦没，大雅将谁从。后苍起自齐，鲁有申培公。君今绍千载，英声振群聋。置身赓卷阿，鸣凤栖梧桐。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其十
作者：梁佩兰
朝代：清
体裁：古风

微凉上巾带，挂壁饶白羽。高堂敞虚窗，暑退不知处。阶渠泻晴溜，犹是昨宵雨。引睇既清迥，敛怀复澄虑。邈然望西山，暝色驰入暮。
新城王阮亭祭酒招同蒋京少冯大木白子常宴集用柳柳州雨后独至愚溪高树临清池风惊夜来雨句为韵得十首·其四
作者：梁佩兰
朝代：清
体裁：古风

冰盘列几案，左右形神清。馆瓶冒朱花，四座为鲜荣。戎戎沉水香，蛰蛰秋蚓行。金芽蕴石鼎，碧乳流玉英。谁当逢曲车，一醉不愿醒。
新月
作者：梁佩兰
朝代：清
体裁：五言律诗

分明天上镜，一半不曾磨。世界那无缺，清光亦已多。玉弓盘顾兔，宝扇画长蛾。直待良宵迥，菱花出绛河。
新篁
作者：梁佩兰
朝代：清
体裁：五言律诗

薿薿疏篱外，娟娟上番西。稍能分绿野，却不碍青渓。出土元从直，惊风卒未低。一丛新玉笋，看取客来题。
新苗
作者：梁佩兰
朝代：清
体裁：五言律诗

新苗齐水面，碧草没裙腰。好雨乘江涨，为农卜岁饶。近能分绿野，平欲照红潮。听取蝉声唱，如珠坠满条。
新苗
作者：梁佩兰
朝代：清
体裁：五言律诗

雨长三篙水，田抽二寸苗。不愁生两耳，先喜出长腰。海燕飞红寺，江豚浴晚潮。农谈复何事，新绿影摇摇。
新雁·其一
作者：梁佩兰
朝代：清
体裁：五言律诗

边头千万里，一夕到南中。月照水烟白，霜清林叶红。远能通汉札，高亦避胡弓。目断征人妇，长天影在空。
新雁·其三
作者：梁佩兰
朝代：清
体裁：五言律诗

自我不得见，于今已一年。几群斜度岭，长夜黯连天。野水临无限，疏灯听可怜。莫将吟出塞，留取破秋烟。
新雁·其二
作者：梁佩兰
朝代：清
体裁：五言律诗

高楼惊过雁，秋日信佳期。霜露方初下，关河又一时。影寒因远道，声苦是相思。闺阁开书泪，边庭恐未知。
旅夜
作者：梁佩兰
朝代：清
体裁：五言律诗

旅夜知何遣，虚斋默坐中。涩灯吟苦句，断雨听幽虫。万物俱交气，群生未发蒙。此时还独醒，心迹与谁同。
日出入
作者：梁佩兰
朝代：清
体裁：乐府曲辞

日出入。天若无日，圣人道不立。骖驾六龙，东上西下安穷。排阊阖，昭鸿濛。于何象，象君德。千秋万岁仰无极。
日本刀歌
作者：梁佩兰
朝代：清
体裁：古风

市中宝刀五尺许，市中贾人向予语。红毛鬼子来大洋，此刀得自日本王。王使红毛预斋戒，三日授刀向刀拜。龙形虎气生气骄，抽出天上星摇摇。黄蛇之珠嵌刀首，百宝刀环未曾有。有时黑夜白照人，杀人血渍紫绣新。阴晴不定刀气色，风雷闪怪吼墙壁。相传国王初铸时，金生火尅合日期。铸成魑魅魍魉伏，通国髑髅作人哭。人头落地飞纸轻，水光在水铺欲平。国王恃刀好战伐，把刀一指震一国。红毛得刀来广州，大船经过海若愁。携出市中人不识，价取千金售不得。我闻此言空叹呼，兵者凶器胡为乎。中国之宝不在刀，请以此刀归红毛。
日本刀歌
作者：梁佩兰
朝代：清

市中宝刀五尺许，市中贾人向予语。红毛鬼子来大洋，此刀得自日本王。王使红毛预斋戒，三日授刀向刀拜。龙形虎视生气骄，抽出天上星摇摇。黄蛇之珠嵌刀首，百宝刀环未曾有。有时黑夜白照人，杀人血渍紫绣新。阴晴不定刀气色，风雷闪怪吼墙壁。相传国王初铸时，金生火克合日期。铸成魑魅魍魉伏，通国髑髅作人哭。人头落地飞纸轻，水光在水铺欲平。国王恃刀好战伐，把刀一指震一国。红毛得刀来广州，大船经过海若愁。携出市中人不识，价取千金售不得。我闻此语空叹呼，兵者凶器胡为乎！中国之宝不在刀，请以此刀归红毛。
日重光行
作者：梁佩兰
朝代：清
体裁：乐府曲辞

日重光，天地广大清明。日重光，阳气发达无潜萌。日重光，左右云盘旋。日重光，譬如大道车行马返。日重光，山川古时。日重光，万姓皆仰之。日重光，离有雉，文明始。日重光，今日之日，日日日重光，圣人在上，一万八千岁。
早发马当
作者：梁佩兰
朝代：清
体裁：五言律诗

岂意鲟鱼口，朝行即马当。奇哉横楚塞，险绝过瞿塘。飞渡防倾覆，排空立混茫。乾坤那易蔽，日出正东方。
早春柬法性寺远公
作者：梁佩兰
朝代：清
体裁：五言律诗

往往过郊寺，寻师借榻眠。一林新草木，双屐旧山川。贫极能无累，情深信是禅。别离才几日，不觉月初弦。
早春柬王蒲衣十二首·其一
作者：梁佩兰
朝代：清
体裁：七言绝句

打牛又是一年春，海国山城气尽新。争贴金钱千万户，看来不似闭门人。
早春柬王蒲衣十二首·其七
作者：梁佩兰
朝代：清
体裁：七言绝句

城东城北两头分，晓日香车簇似云。共道采青郊外去，菜花拖满织金裙。
早春柬王蒲衣十二首·其三
作者：梁佩兰
朝代：清
体裁：七言绝句

爱君池馆似深山，肯信春来亦掩关。一曲自吟还自赏，琵琶飞出鸟缗蛮。
早春柬王蒲衣十二首·其九
作者：梁佩兰
朝代：清
体裁：七言绝句

老大心情百事抛，名山有愿托神交。罗浮峰接蓬莱岛，不是飞云不结茅。
早春柬王蒲衣十二首·其二
作者：梁佩兰
朝代：清
体裁：七言绝句

青帘晴日卷虾须，鹦鹉当前一任呼。拓得蛮笺书小字，莫将词赋怨蘼芜。
早春柬王蒲衣十二首·其五
作者：梁佩兰
朝代：清
体裁：七言绝句

花里寻春也可怜，上元甲子至今年。等閒无事同翘首，好鸟高飞只在天。
早春柬王蒲衣十二首·其八
作者：梁佩兰
朝代：清
体裁：七言绝句

鹁姑飞过野塘西，水暖菖蒲叶渐齐。迟日待寻田父去，学骑秧马试扶犁。
早春柬王蒲衣十二首·其六
作者：梁佩兰
朝代：清
体裁：七言绝句

到地花枝泼眼光，糟床新注酒茫茫。閒来与客分棋局，睥睨当窗入草堂。
早春柬王蒲衣十二首·其十
作者：梁佩兰
朝代：清
体裁：七言绝句

底事新年感岁除，眼看明月到湖居。三城元夕华灯满，犹自斋中夜读书。
早春柬王蒲衣十二首·其十一
作者：梁佩兰
朝代：清
体裁：七言绝句

綵燕能飞未是真，蜡枝为树暂时新。银钱福字金牌锁，日抱娇儿笑几巡。
早春柬王蒲衣十二首·其十二
作者：梁佩兰
朝代：清
体裁：七言绝句

辛盘堆菜卷香葱，独酌无人笑倚风。春色到来谁禁得，隔林花落小园红。
早春柬王蒲衣十二首·其四
作者：梁佩兰
朝代：清
体裁：七言绝句

海上新潮即旧潮，谁育白发不相饶。东风有意吹蝴蝶，赚得春人弄柳条。
早春次答周梨庄枉顾仙湖见赠之作·其一
作者：梁佩兰
朝代：清
体裁：七言律诗

海螺朝吹不成哀，雁翅春城绕粤台。已觉好花开压屋，待寻芳草藉衔杯。纱巾称我萧閒日，铁匣惊君著述才。嵩少久虚三岁字，罗浮何幸故人来。
早春次答周梨庄枉顾仙湖见赠之作·其二
作者：梁佩兰
朝代：清
体裁：七言律诗

邺下多时赋七哀，南游还上九成台。寻常吊古求金碗，次第编书注玉杯。青眼几曾容俗物，白头终见出群才。忘形尔汝仙湖坐，莫遣幽禽剥啄来。
早雁·其一
作者：梁佩兰
朝代：清
体裁：七言律诗

关河过尽少霜侵，知尔高飞载好音。一度别离犹昨日，四山红白未成林。人情大抵因时节，客路如斯免滞淫。休说近来边外事，北军俱有向南心。
早雁·其二
作者：梁佩兰
朝代：清
体裁：七言律诗

草堂初报远人归，深夜欣欣起揽衣。已笑灯花开磊落，更怜老眼望依稀。乾坤何处非行役，霜雪分明有杀机。避地古来贤者事，及时应得愿无违。
明下童曲·其一
作者：梁佩兰
朝代：清
体裁：乐府曲辞

蹀躞马上儿，少年好妍雅。持著珊瑚鞭，不在陆郎下。
明下童曲·其二
作者：梁佩兰
朝代：清
体裁：乐府曲辞

青春孟阳月，草长马奋臕。往来射堂头，一日三逍遥。
明妃
作者：梁佩兰
朝代：清
体裁：七言律诗

明妃西嫁几时回，跪拜君王宝靥开。汉月暗随金雁去，塞云高拥紫驼来。还如公主亲承辇，未许单于共上台。忆得旧宫当日事，琵琶弹出自家哀。
易水行
作者：梁佩兰
朝代：清
体裁：古风

易水悲歌动天地，荆卿入秦为燕使。秦王尊礼设九宾，殿见顾笑旁无人。于期之头奉上殿，血光直射秦王面。取持《督亢》色仓皇，咄哉年少秦舞阳。图穷不觉见匕首，秦王睨之环柱走。荆卿不得刺秦王，无且在殿提药囊。为谋不成实天意，祖龙胆落荆卿死。一死可以报太子，君不见沙丘之椎亦如此。
易水行
作者：梁佩兰
朝代：清

易水悲歌动天地，荆卿入秦为燕使。秦王尊礼设九宾，殿间顾笑旁无人。于期之头奉上殿，血光直射秦王面。取持《督亢》色仓皇，咄哉年少秦舞阳！图穷不觉见匕首，秦王睨之环柱走。荆卿不得刺秦王，无且在殿提药囊。为谋不成实天意，祖龙胆落荆卿死。一死可以报太子，君不见沙丘之椎亦如此。
春园夜集迟陶握山不至
作者：梁佩兰
朝代：清
体裁：七言律诗

林间相约不曾违，试尽东风白袷衣。沧海树低潮暗上，夕阳烟乱鸟斜归。酒当良会谋千盏，月满閒园迫四围。知己岂能忘此夜，年来心事对花稀。
春园夜集迟陶握山不至
作者：梁佩兰
朝代：清

林间相约不曾违，试尽东风白袷衣。沧海树低潮暗上，夕阳烟乱鸟斜归。酒当良会谋千盏，月满闲园迫四围。知己岂能忘此夜，年来心事对花稀。
春夜雨中即事·其一
作者：梁佩兰
朝代：清
体裁：五言律诗

入春才几日，一雨竟沉湖。暗色连昏晓，寒声散有无。疏灯斜易见，病骨润应苏。且喜閒相对，微醺赖酒壶。
春夜雨中即事·其二
作者：梁佩兰
朝代：清
体裁：五言律诗

雨重灯光薄，堂虚夜色严。注泉归浅井，沾壁透疏帘。阶面平如洗，墙腰半欲淹。明朝新草长，看取绿纤纤。
春寒
作者：梁佩兰
朝代：清
体裁：五言律诗

春入野风恬，轻寒亦未嫌。江声横到寺，山色正当帘。数蝶开诗闷，眠花耐酒厌。困多应得泰，閒检六壬占。
春屐
作者：梁佩兰
朝代：清
体裁：五言律诗

屐小关身世，晴天与暗天。日辰轮甲子，雷雨纳山川。益我行多路，无人换一钱。更宜居陋巷，花事莫相牵。
春山
作者：梁佩兰
朝代：清
体裁：五言律诗

天地森无体，青冥运此中。太空交气象，古色叠鸿濛。深翠流非一，连云渺不穷。试从高处立，衣带满和风。
春岸
作者：梁佩兰
朝代：清
体裁：五言律诗

望远心先到，行前影屡移。绿齐身蔽得，红乱眼穿疑。欲写新人物，相烦老画师。夕阳无限好，深浅著茅茨。
春帆
作者：梁佩兰
朝代：清
体裁：五言律诗

天远乘流到，云高架日通。满江前夜水，千里一朝风。鸟翼飞俱后，鲛绡卷欲空。浮湘今有作，真与楚人同。
春日同车佳玉徐铎愚佘兼五诸子雨中过集黄积庵南轩分赋
作者：梁佩兰
朝代：清
体裁：五言律诗

山斋亦不如，君在郡中居。礼佛长鸣磬，栖心只读书。青帘交树暗，红雨落花馀。有约来觞咏，毋令后会虚。
春日王黄湄给谏招同郭匡山梅耦长周雪客方田伯宴集次耦长韵
作者：梁佩兰
朝代：清
体裁：七言律诗

旅思燕云一片孤，闭门谁复过相呼。人从谏议高韩注，客有文章愧左徒。宴会即令同辇毂，行藏终拟向江湖。岭南天外扶胥海，归去何由赋两都。
春日登粤王台
作者：梁佩兰
朝代：清
体裁：七言律诗

独寻春色上高台，宿雾重重黯不开。草木尚迟风雨后，江山曾阅霸王来。百年心迹人如此，万里阳和气欲回。海水自飞云自立，世间宁少陆生才。
春日郊行
作者：梁佩兰
朝代：清
体裁：七言律诗

出门频被鸟声催，郊郭初迎淑气回。新水挂帆天外去，午钟迟客竹间来。掉头乌帽花枝垫，近眼青帘酒瓮开。遥望昔时歌舞地，等閒还欲上朝台。
春晴四首·其一
作者：梁佩兰
朝代：清
体裁：五言律诗

大地阳和里，春回景自佳。阴晴分气候，俯仰入人怀。正好寻花去，谁能向酒埋。园林争送喜，黄鸟亦喈喈。
春晴四首·其三
作者：梁佩兰
朝代：清
体裁：五言律诗

入春晴已久，灵雨亦须时。地井泉流少，园花萼吐迟。闭帘团日影，开阁绕天丝。海国占耕稼，农祥未可知。
春晴四首·其二
作者：梁佩兰
朝代：清
体裁：五言律诗

社鼓鼕鼕响，听来觉一新。市无赊酒帖，门有庆灯人。笑语黄鹂巷，轩车紫陌尘。更看呈百戏，何事不如真。
春晴四首·其四
作者：梁佩兰
朝代：清
体裁：五言律诗

静者自无事，劳人车马喧。虽然居郡宅，一似掩柴门。逐物为人役，栖神见道存。近来因誓墓，更欲卜山村。
春江
作者：梁佩兰
朝代：清
体裁：五言律诗

春水带冰绿，望空双眼醒。分明身羽翼，忘却路沉冥。九派连彭蠡，三巴出洞庭。乘流在天上，端不费扬舲。
春泉
作者：梁佩兰
朝代：清
体裁：五言律诗

山泉自太古，覛覛复幽幽。气满长如寂，源深竟不流。平生澹无欲，与子静相求。花落花开地，人间几白头。
春灯
作者：梁佩兰
朝代：清
体裁：五言律诗

户闭寒方减，灯开月不加。青投中夜酒，红创一园花。示我通真性，为邻凿几家。掉头诗句苦，须发上轻纱。
春灯曲
作者：梁佩兰
朝代：清
体裁：七言绝句

黑纱笼里紫曈曈，蜡烛烧当午夜风。别有捲帘人不见，红楼声彻半空中。
春草
作者：梁佩兰
朝代：清
体裁：五言律诗

眼前生意满，小物见天心。野寺连江阔，柴门夹巷深。屐泥匀细雨，鸟影度新阴。不信年年路，行人不可寻。
春衣
作者：梁佩兰
朝代：清
体裁：五言律诗

闲衣亦过春，春在野人身。太朴存吾尚，东风莫笑贫。雪晴初见岳，花暖恰当晨。影入高红里，新禽唤语频。
春闺诗 其一 春服
作者：梁佩兰
朝代：清
体裁：七言绝句

上衣珠衱下湘裙，道是巫云忽楚云。十二碧栏何处倚，杏花桃叶故纷纷。
春闺诗 其七 春瑟
作者：梁佩兰
朝代：清
体裁：七言绝句

多情二十五弦中，都付湘云一片通。斑竹泪深何处写，黄陵花落照人红。
春闺诗 其三 春绣
作者：梁佩兰
朝代：清
体裁：七言绝句

綵丝袅袅向春风，少见神针在女工。持出绣幡新样锦，莲花四角佛当中。
春闺诗 其九 春句
作者：梁佩兰
朝代：清
体裁：七言绝句

鬨来燕语迸莺吟，静到无言一寸心。香梦不曾离好月，梅花何事总难寻。
春闺诗 其二 春镜
作者：梁佩兰
朝代：清
体裁：七言绝句

百花齐放向朱櫩，钉得珊瑚作镜奁。新水玉波晴色里，远山微露一峰尖。
春闺诗 其五 春阁
作者：梁佩兰
朝代：清
体裁：七言绝句

高阁无邻不上关，半空禽影落林间。含情多少勾帘里，背坐屏风隔一山。
春闺诗 其八 春酌
作者：梁佩兰
朝代：清
体裁：七言绝句

寂寞谁能放好春，玉杯传著漫伤神。窗前鹦鹉频频唤，抵却弹筝劝酒人。
春闺诗 其六 春辔
作者：梁佩兰
朝代：清
体裁：七言绝句

紫鞚红靴白凤衣，城南新柳影依稀。朝来结得蜻蜓髻，一任风吹满鬓飞。
春闺诗 其十 春簟
作者：梁佩兰
朝代：清
体裁：七言绝句

簟纹如水涨新潮，冰气黏人玉一条。醒后转将裙带解，有谁花事报今朝。
春闺诗 其十一 春汲
作者：梁佩兰
朝代：清
体裁：七言绝句

玉泉冰井雪香无，一滴新尝百病苏。天气困人那禁得，海棠连日不曾扶。
春闺诗 其十三 春茧
作者：梁佩兰
朝代：清
体裁：七言绝句

扫开桑叶拜蚕神，玉茧今朝上箔新。满腹好丝抽不尽，生成衣被世间人。
春闺诗 其十二 春札
作者：梁佩兰
朝代：清
体裁：七言绝句

簪花笔格写来新，归雁南中已报春。湘管一枝和泪滴，有谁持去寄情人。
春闺诗·其十五
作者：梁佩兰
朝代：清
体裁：七言绝句

缫茧何妨一月忙，丝车轣辘对花光。玄黄筐篚分明在，谁识冰丸与锦囊。
春闺诗·其十四
作者：梁佩兰
朝代：清
体裁：七言绝句

一春蚕作向花前，才得三眠又八眠。冰雪结成光似水，玉蛾飞出白生烟。
春闺诗·其四
作者：梁佩兰
朝代：清
体裁：七言绝句

肝肠五色缀芳枝，黼黻文章实我师。除却瑶姬天上女，人间无处著机丝。
春阴
作者：梁佩兰
朝代：清
体裁：五言律诗

看历可怜新，阴阴过一春。岁星虚建卯，日火不生寅。久病花开阁，长愁酒中人。未乖童冠约，先自拂头巾。
晓出后园偶作
作者：梁佩兰
朝代：清
体裁：七言绝句

黄菊篱根已渐稀，尚留香气扑人衣。梨花也似白蝴蝶，不待春来历乱飞。
晚发黄泥湾
作者：梁佩兰
朝代：清
体裁：五言律诗

野色暝还霁，泊然江水清。岸风交草动，波月叠衣明。耳目非经历，岩峦竞送迎。青苍泷口北，隐映见层城。
晚泊匡庐山下怀金轮峰开先瀑布
作者：梁佩兰
朝代：清
体裁：五言律诗

晚来夕阳落，倒射青芙蓉。几点湖上雪，半空云外钟。昔寻耶舍宅，高上金轮峰。得与高僧共，黄岩飞白龙。
晚泊海幢
作者：梁佩兰
朝代：清
体裁：五言律诗

向夕随潮至，山门海气重。波光浮睥睨，星影定鱼龙。静极风过梵，寒深雪度钟。不知天报晓，帆立在前峰。
景州
作者：梁佩兰
朝代：清
体裁：五言律诗

青齐千里外，直北更添衣。风雪交河壮，沙云大陆飞。路长防马倦，草浅念鹰饥。进我黄羊炙，居人射猎归。
晾罾
作者：梁佩兰
朝代：清
体裁：五言律诗

不信成渔具，人犹置此间。江湖无日了，物役有时閒。风定白蘋末，烟开菱叶湾。仍逢隔溪叟，方卷钓筒还。
曹溪
作者：梁佩兰
朝代：清
体裁：七言律诗

一灯陈后一灯新，不到南华总未真。寂寞袈裟惟半幅，繁华天地已微尘。溪香尽是葱河水，山静都无猎户人。便过云门亦如此，手开金锁悟前因。
曼陀石
作者：梁佩兰
朝代：清
体裁：五言绝句

分明一道泉，练练垂石上。好是曼陀花，诸天来供养。
月夜寄尚栎山
作者：梁佩兰
朝代：清
体裁：七言律诗

佳时难得在长安，久客思归亦暂欢。酒会不忘良友共，月明同在隔城看。黄榆刮地边风到，白露沾人朔气寒。明发挂帆秋水去，一天枫叶照前滩。
月夜自崧台放舟归广州·其一
作者：梁佩兰
朝代：清
体裁：五言律诗

帆随山路转，似入碧湘中。月色高难蔽，江流曲更通。浸衣因露重，照水得霜红。寥落明河汉，萧萧报晓风。
月夜自崧台放舟归广州·其三
作者：梁佩兰
朝代：清
体裁：五言律诗

峡斜初吐月，不远逗星心。谁忍闻猿断，翻为送客吟。计来三信宿，似隔一秋音。归梦前宵作，阳林更夕林。
月夜自崧台放舟归广州·其二
作者：梁佩兰
朝代：清
体裁：五言律诗

良夜难为客，平生畏别离。坐愁江月满，行数峡星移。风势方平旋，沙文或露奇。遥林千万树，红豆独相思。
月夜自崧台放舟归广州·其四
作者：梁佩兰
朝代：清
体裁：五言律诗

崧台指归鸟，倒映夕阳明。月载一船去，风迎双峡生。驿楼无近远，江柝莫凄清。又是石门路，连潮入郡城。
有所思
作者：梁佩兰
朝代：清
体裁：乐府曲辞

有所思，乃在大海东。无物用遗君，白玉蛱蝶金芙蓉。芙蓉有双头，蛱蝶无单飞。绦之丝，书俱之。闻君开书，断丝断丝。月有缺时，头上钗是君所置，今弃之。折为两股，一股委井水，一股委井泥。
有询罗浮水帘洞者答之
作者：梁佩兰
朝代：清
体裁：古风

石楼面云岩，入洞风回薄。玲珑雪如嵌，左右藤交络。帘飞百丈虹，石卧千丛壑。舞花药槽满，游蝶黍珠落。真人翔鸣鸾，虚疑灵璈乐。
有赠
作者：梁佩兰
朝代：清
体裁：五言律诗

使君予旧好，百里特相过。值雨流金瀣，逢秋荐玉禾。水声穿廨遍，山色捲帘多。不待传封鲊，清风满县歌。
有赠
作者：梁佩兰
朝代：清
体裁：古风

君从馀杭来，遗我桐岩诗。展开遍冰雪，照出光琉璃。其中成波澜，或乃盘蛟螭。静觉星宿动，仰观河汉移。俨然在空山，独立无人知。俱为静者言，谁识英雄姿。缅彼鹤上仙，日张太霞旗。而我援素琴，所弹山柘丝。想见太古初，牙旷以为期。
望瑶石台云母大小石楼
作者：梁佩兰
朝代：清
体裁：古风

四百青芙蓉，初日破烟晓。我身无羽翼，一目焉能了。瑶石散鸾采，影与虚空杳。石楼绝根蒂，云雾半窈窕。谁知红翠飞，飞飞入天表。
望罗浮·其一
作者：梁佩兰
朝代：清
体裁：古风

罗浮仙山人所晓，罗浮与我情不少。欲往罗浮久未能，罗浮一望真难了。罗浮二山连一山，叠屏夹壁红斑斑。鬼神琢划良有以，风雷交会非等閒。我家南海波涛住，罗浮隔断扶桑树。白马随潮簇雾来，飞禽决眦迷烟去。想像候日出，夜半看罗浮。红盘烂烂烧翠树，玉女晔晔开云楼。那知四百峰，一一海中见。倒落金银台，挂起珊瑚殿。鱼龙跳峰头，蝴蝶飞水面。忽然岞崿拔地根，睥睨直欲凌天门。星宿簸荡已下坠，芙蓉窈窕翻高攒。有时状飞雨，瀑泉喷出黄姑渚。有时标红霞，梅花片片凝丹砂。神仙于此山，故意作诡谲。使人双眼望，望亦不可测。徒羡山中鍊药人，四时节气无冬春。弄是罗浮月，眠是罗浮云。昨得山人书，遗我茏葱竹。教我斸作杖，摩挲胜绿玉。我愿持此杖，步行如鞭风。朝发南海旁，暮至罗浮中。左足跨哑虎，右足骑黄龙。先蹋朝斗坛，后蹑飞云峰。红鸟至我前，吐音如笙镛。扪萝值麻姑，凭灶招葛洪。羽翼生两腋，烟云荡心胸。安能日在小宇宙，偪侧复偪侧。磨中作一蚁，裈中作一虱。孔丘桎我以仁义，桀蹠黥我以盗贼。不能笑傲九垓，挥洒八极。登山畏危，涉水畏溺。罗浮之山兮鸿濛以前，罗浮之水兮弱水之先。罗浮之山兮古色苍黝，罗浮之水兮饮者老寿。罗浮罗浮招我来，目眩心悸胡为哉。
望罗浮·其二
作者：梁佩兰
朝代：清
体裁：古风

罗浮四百峰，博罗青一缕。日月豁内景，阴阳橐两处。云从地肺生，瀑向天河注。我著仙人龙虎衣，不时长驾白鸾飞。会当一上罗浮顶，三十三天坐紫微。
木兰花慢·竹叶符赠王使君
作者：梁佩兰
朝代：清
体裁：词

是谁人拾得，飞去也、尚依然。绝不似朱砂，又非黄纸，一片勾连。洞天。罗浮道院，定绿章封事押其间。枣印雷文上下，松钗鸟迹旁偏。当年。曾袖石楼边。叠向小窗前。有金荃诗卷，莲花梵夹，映带鲜妍。翻怜。洞庭零落，只随波流恨摺湘烟。纵辟蠹鱼散帙，怎如驱鳄长篇。
木瓜上人打鼓歌
作者：梁佩兰
朝代：清
体裁：古风

木瓜上人时带病，请医无钱药不应。伛偻身背瘿瘤颈，一到打鼓精神胜。未打鼓前先索酒，酒以酌口鼓拊手。鼓椎维桐贯之柳，椎而无绳翼以袖。初打格格角角声，再打洞洞东东鸣。忽然天破惊雷霆，忽然耳静吟蟭螟。初打再打似相似，前打后打互相异。手中抟著小鸿濛，手中放出大圣智。智者打鼓愚者闻，眼前讼鼓何纷纷。共道上人会打鼓，岂知打鼓非上人。我从其旁拱而立，绝无一言赞叹及。但觉心静口欲默，不知淋漓衣裳湿。是时斜阳落山晚，佛堂上灯击云板。童子咒食施香饭，鸟集斋钟各飞散。上人愈打不肯休，打得高兴手若浮。将鼓移在山上头，明月落在梅花楼。真娘墓前胭脂草，无端香气吹入鼓。黄鹂乱啼蝴蝶舞，相忘月夜与日早。阖闾地下亦不寐，放出鱼凫弄金翅。白虎狞狞作生气，剑池水击蛟龙起。罡风一阵倏忽来，鬼神拉沓琉璃台，浮屠金铃声闻哀。我时欲听不敢听，上人打得心定定。鼓声邪者鬼有罚，鼓声正者神亦敬。上人上人，吾爱尔打鼓通入神，打法可以前无人。祢衡书生大愤懑，宣王猎者传失真。上人上人，吾爱尔打鼓异世人，鼓面鼓身从生尘。珊瑚作业牙作虡，世人不过求其新。上人，吾安得尔打鼓入乐府，圣人明堂祀宗祖。命尔司鼓退矇瞽，云门相和八风舞。上人，吾欲请尔打鼓向敌场，塞上塞下尘沙扬。一打贼星没，再打黄云光。不然将汝打鼓向里社，新日融云照桑柘。采桑蚕女来东头，打麦田娘至西舍。不然打法一一按天时，以鼓救月古有之。蟾蜍放恣月失坎，麒麟不斗日在离。徒然大处不打小处打，此中谁人知大雅。荡子祇会度歌曲，酒徒不过论杯斝。不如置鼓不打还僧寮，幽冥钟动清晨朝。砗磲殿前僧礼佛，汝披戒衣与之立。此汝上人职，或乞佛力护病骨。胡为已打后，犹似未打前。手势长作隆隆然，岂是打鼓能参禅。从来音乐中，容易集悲喜。汝打我听俱非已，我今不听且归已，上人打鼓请已矣。
朱明洞
作者：梁佩兰
朝代：清
体裁：古风

琳宫礼玉晨，窈窕入深洞。丹台架峰顶，仙气溢云栋。其内日月生，其外星辰动。草积碑尚衔，土封洞无缝。至化宁有倪，太虚不藏瓮。悠悠在三天，长风任乘纵。麻姑佩紫霞，玉女骑红凤。邀予漭沆游，匏瓜向予弄。
朱鹭
作者：梁佩兰
朝代：清
体裁：乐府曲辞

朱鹭，鹭在鼓。毋以鼓，易尔茄，彼茄者华。馨其食，濡其翼。轩而翿而，谁诛而。
杂诗·其一
作者：梁佩兰
朝代：清
体裁：古风

美人如高云，亭亭当中天。牵牛处河东，织女望相连。游戏于紫房，姿态何㛹娟。弱水回龙车，阊阖骖孔鸾。变化无端倪，出入长自然。安能降容颜，歌舞为世怜。
杂诗·其二
作者：梁佩兰
朝代：清
体裁：古风

置酒华阳宫，饮醉自击筑。时无高渐离，悲歌谁和曲。朔风从西来，杀气及草木。冰积成丘山，雪深至牛目。严寒割肌骨，其力如箭镞。丰狐尔何人，不念居破屋。千杯紫驼羹，万觔黄羊肉。贵者恒有馀，贱者常不足。物理难遽齐，君子但无欲。
李东山筑园以养其母名之曰哺赋诗赠之·其三
作者：梁佩兰
朝代：清
体裁：古风

观察昔遘乱，罗阳提孤军。委身致社稷，九逝存忠魂。夫人抚藐孤，泪洒七尺坟。蓼荼四十年，今始安其身。子为彦方贤，母诚敬姜仁。芳春坐北堂，进食何纷纶。炰鳖脍鲤鱼，可当猩猩唇。
李东山筑园以养其母名之曰哺赋诗赠之·其二
作者：梁佩兰
朝代：清
体裁：古风

驺虞本至仁，玄獭独称孝。捕鱼祭祖宗，不用罛与罩。物情重敬养，百顺无一挠。鲜民之初生，夙昔成胎教。壮齿徒尔为，菽水不能效。色奉而心违，无乃为外貌。
李孝先新婚
作者：梁佩兰
朝代：清
体裁：五言律诗

芳时那易得，修禊咏桃夭。春色流山黛，云光上镜潮。帘栊开玳瑁，词赋合笙箫。书遍催妆卷，鲛宫百幅绡。
村灯
作者：梁佩兰
朝代：清
体裁：五言律诗

烟际闻人语，前溪钓者归。迷离深树里，隐见一村微。土甑黄茅屋，丝车白板扉。客心禁夜永，灯火照依依。
杜鹃花·其一
作者：梁佩兰
朝代：清
体裁：七言绝句

一到春来便可怜，眼看花发海棠川。蚕丛往事难凭吊，忍听人弹蜀国弦。
杜鹃花·其三
作者：梁佩兰
朝代：清
体裁：七言绝句

锦城无地不生春，紫逻烟开几簇新。乞与薛涛笺万纸，写将花蕊旧夫人。
杜鹃花·其二
作者：梁佩兰
朝代：清
体裁：七言绝句

子规啼暮复啼朝，似向东风恨未消。染得满山成碧血，散来幽涧总红潮。
杨叛儿·其一
作者：梁佩兰
朝代：清
体裁：乐府曲辞

杨叛小家儿，得意未曾见。宝剑羊头钢，装成入珠殿。
杨叛儿·其三
作者：梁佩兰
朝代：清
体裁：乐府曲辞

左手挟苏合，右手挽睢阳。祇许弹乌鹊，慎勿弹鸳鸯。
杨叛儿·其二
作者：梁佩兰
朝代：清
体裁：乐府曲辞

衣是貂鼠裘，骑是龙媒马。游戏共少年，蹀躞长楸下。
杨叛儿·其五
作者：梁佩兰
朝代：清
体裁：乐府曲辞

古镜光阵阵，出匣飞上天。满同三五夜，亏却两头弦。
杨叛儿·其六
作者：梁佩兰
朝代：清
体裁：乐府曲辞

跂行仰鼻息，云是今富贵。人生有如此，鸡狗亦得计。
杨叛儿·其四
作者：梁佩兰
朝代：清
体裁：乐府曲辞

春花暗千林，中有百舌鸟。铜壶不分明，三更报天晓。
杨柳枝辞·其一
作者：梁佩兰
朝代：清
体裁：乐府曲辞

拗折杨柳枝，奉作郎马鞭。今日暂相见，明日各相怜。
杨柳枝辞·其三
作者：梁佩兰
朝代：清
体裁：乐府曲辞

匣里芙蓉冰，装成一片水。提出过孟津，定有蛟龙死。
杨柳枝辞·其二
作者：梁佩兰
朝代：清
体裁：乐府曲辞

柳枝拍马尾，柳丝坠马头。蹀郎马上坐，二月春风柔。
杨柳枝辞·其五
作者：梁佩兰
朝代：清
体裁：乐府曲辞

十年事边城，马汗不曾拭。终夜看黄云，独自吹长笛。
杨柳枝辞·其四
作者：梁佩兰
朝代：清
体裁：乐府曲辞

春草满大泽，碨礧踞橐驼。自言是蕃儿，会唱汉儿歌。
杪夏杨勉庵招同毛匏村杨止庵明府陈元孝雅集诃林风幡堂次匏村韵·其一
作者：梁佩兰
朝代：清
体裁：五言律诗

古寺寻幽惯，今年又一年。磬声通竹里，幡影落鸥边。照水衣添雪，迎风扇却烟。几何过白社，得共醉红筵。
杪夏杨勉庵招同毛匏村杨止庵明府陈元孝雅集诃林风幡堂次匏村韵·其二
作者：梁佩兰
朝代：清
体裁：五言律诗

风雅矜同调，江山付逸才。早从乘屐至，一听拥琴来。列榻还分坐，烧灯屡举杯。城南归路暗，轩骑两边开。
松涛·其一
作者：梁佩兰
朝代：清
体裁：五言律诗

苍苍屈铁枝，山院尽开扉。竟日闻龙啸，长天骇鸟飞。霜吟寒叶乱，钟泊岛云微。独立孤峰顶，清风满袷衣。
松涛·其二
作者：梁佩兰
朝代：清
体裁：五言律诗

古松千万树，一一对山斋。冰折青铜干，雷崩白雪崖。经年惟听此，他事肯相乖。何必乘潮去，红藤倚夕佳。
板桥
作者：梁佩兰
朝代：清
体裁：五言律诗

渺然流水远，影出住乡心。葭菼霜初下，柴门迹共深。何人向乔木，独往立溪阴。复去寻孤赏，寒花白满林。
板闸·其一
作者：梁佩兰
朝代：清
体裁：五言律诗

关河初见闸，放溜一声长。水急沉渔簖，帆高挂女墙。夕林鸦背月，寒色雁头霜。正有南还信，云中托寄将。
板闸·其二
作者：梁佩兰
朝代：清
体裁：五言律诗

冬寒天逾迥，客夜清心魂。鸡犬静深巷，茅茨如远村。都忘傍河曲，相与聚城根。驿火传更后，风声动水喧。
林沂泽罗浮珊瑚杖歌
作者：梁佩兰
朝代：清
体裁：古风

手抱日月珠，昼夜尽出入。尻舆行鸿濛，上下徒呼吸。何如平地能飞空，我翁绿发颜玉童。一童擎杖日随后，凤台之北棠溪东。人言杖与珊瑚似，杖中数点朱砂耳。无名有名即是名，以指喻指岂非指。骈枝横直七尺强，看来节节同沉香。半结太清桧左纽，或张五鬣松微黄。想见山中托根大，霜雪风雷不能坏。翁云得自罗浮僧，千年古藤出光怪。试执女手长瑳瑳，一日何啻三摩挲。短衣任意叩牛角，缓步无事称蝎磨。筋力几曾用凭仗，老大依然见豪宕。惯向青帘被酒颓，每寻红寺当花放。笑翁有杖不肯持，杖欲告别翁何辞。莫作飞龙落药店，倘化蝴蝶真吾师。
柑
作者：梁佩兰
朝代：清
体裁：五言律诗

绥州柑独好，一半聚芦包。霜后成鱼冻，花时仗蚁巢。馨香随袖满，冰雪向心交。拟植西园去，家林近在郊。
柬于连平使君乞香海棠·其一
作者：梁佩兰
朝代：清
体裁：五言绝句

草木南方好，嵇含状最奇。海棠香不见，今见使君诗。
柬于连平使君乞香海棠·其三
作者：梁佩兰
朝代：清
体裁：五言绝句

金丝缀閒馆，红让九连花。愿得君持赠，香风引木瓜。
柬于连平使君乞香海棠·其二
作者：梁佩兰
朝代：清
体裁：五言绝句

闻说银梅水，浇来紫药房。岭南无此种，输却北丁香。
柬人乞药
作者：梁佩兰
朝代：清
体裁：五言律诗

幽独无他事，神农一卷经。翻来三昴火，乾到五秋萤。天地归灵府，仙人学炼形。岂能忘服食，君为乞参苓。
柬余中丞
作者：梁佩兰
朝代：清
体裁：七言律诗

中丞节钺威名重，外制官僚尽肃听。奏事久闻传疏草，埋轮今见在都亭。霜清震泽鱼龙远，雪暖吴山草木馨。天上星辰那可仰，拟图南岳面真形。
柬兰湖心公
作者：梁佩兰
朝代：清
体裁：五言律诗

腊残贫更甚，莫叹苦难禁。清磬一声了，孤灯长夜深。近来何所得，春事又相寻。若问宗居士，柴关共此心。
柬周冷泉病兼寄灵洲敏上人·其一
作者：梁佩兰
朝代：清
体裁：五言律诗

白莲开社后，五度见秋萤。野寺今朝日，寒池昨夜星。断吟惊木落，瘦骨倚山青。肯信寻僧去，云深斸茯苓。
柬周冷泉病兼寄灵洲敏上人·其二
作者：梁佩兰
朝代：清
体裁：五言律诗

称诗共郊寺，高盼出青冥。坠叶蝉收响，盘风鹤刷翎。故人茂陵病，新著神农经。好与山僧约，松门莫漫扃。
柬李湘北太史
作者：梁佩兰
朝代：清
体裁：古风

梁生抱璧不得价，日在幽州学骑马。自朝至暮走出城，结束军装虎皮裤。有时系马上酒楼，饮醉高唱无人酬。慈仁寺中海棠树，哦诗往往到其处。长安官长大似天，笑我身上无铜钱。庐江太史独相厚，道我新诗不容口。我诗有何好，不过百舌声。太史乃凤皇，出为天下鸣。雄鸣中黄钟，雌鸣中清角。上帝享钧天，虞廷配韶乐。容斋之集一尺馀，字字剔划金泥书。神仙语气及不得，岂止喷墨飞鲸鱼。海内多诗人，作者亦无几。请君捧珠盘，请君执牛耳。齐桓晋文在一时，不数江黄小邾子。
柬杨子庆
作者：梁佩兰
朝代：清
体裁：五言律诗

海甸春光满，怀君在客居。草封双屐蜡，花枕一床书。高咏常装卷，名山特赠予。几宵明月好，相访待何如。
柬江右刘玉衡观察
作者：梁佩兰
朝代：清
体裁：七言律诗

官槐如列郁青葱，铃阁森森入望中。久识赋诗追谢监，人言折狱胜于公。千峰庐岳飞晴瀑，九派江流溯远风。倚棹不辞趋大雅，灌婴城畔正春融。
柬淋沂泽
作者：梁佩兰
朝代：清
体裁：古风

君家御史古直臣，先朝神庙批逆鳞。皂囊封事留丹宸，大人夙学弘经纶。法曹执法惊埋轮，时穷见节回乾坤。君也兄弟同四人，伯氏矜贵席上珍。仲氏锋锷光截人，意与祖父同嶙峋。君也肝肺一片真，白雪之白无纤尘，天球大贝不自陈。妻如德曜相敬宾，女搦针绣针通神。有男总角腰麒麟，读书立志穷丘坟，季也笃学同其勤。君也野服兼布巾，巾则折角衣结鹑。一身前后全天伦，往时天造草昧屯。虒祁铜驼生荆榛，虎豹见人声狺狺。君为处女蛾眉颦，予也垂钓沿江滨。今者天地彰至仁，阳明玉烛温如春。太白睒睒将没湮，泽国出玉山出银。六龙五凤行车辚，日月双驾银河津，君胡与予仍贱贫。呜呼，我曹岂得长贱贫。
柬陆孝山太守·其一
作者：梁佩兰
朝代：清
体裁：七言律诗

北风吹雁向南飞，江上人从岭外归。一水冷云随客梦，四山红叶照征衣。高看鸟道临官阁，远想渔翁话钓矶。不有故交贤太守，此心谁识与时违。
柬陆孝山太守·其二
作者：梁佩兰
朝代：清
体裁：七言律诗

日南天半古梅关，符节年年驻此间。剧郡本来难乞假，大才偏不异投閒。常因斋沐寻孤寺，每出文章动百蛮。应有新诗及同好，伴将吟鹤入秋山。
柬黄生
作者：梁佩兰
朝代：清
体裁：七言绝句

杨柳初齐正学眠，海棠含雨复含烟。昵人一种情无耐，莫遣东风太剧颠。
柳波汎舟
作者：梁佩兰
朝代：清
体裁：五言律诗

舴艋任风停，沿洄一水汀。镜荷行翡翠，丝荇立蜻蜓。祭社人敲鼓，持竿客钓星。乐游携小榼，前向酒帘青。
桃叶渡·其一
作者：梁佩兰
朝代：清
体裁：五言绝句

不道是桃根，不道是桃叶。家本江南人，来弄江南楫。
桃叶渡·其二
作者：梁佩兰
朝代：清
体裁：五言绝句

感郎尊贵德，相送郎渡江。桃叶似浮萍，处处迎著郎。
桐城方依岩暨元配孙夫人双寿诗
作者：梁佩兰
朝代：清
体裁：古风

仲吕变赤律，朱明临芳辰。祥云绕龙眠，郁郁还纷纷。彷佛蓬莱宫，海色摇金银。烂然映华堂，佳气回灵椿。照见双白发，举案同贤宾。翁为洪崖公，母为魏夫人。夫人衣青麟，翁戴华阳巾。阶下盈百人，被服咸綵珍。整翮腾天墀，莱舞扬珠尘。积学绍忠孝，敦睦欢懿亲。竞上介寿觞，羽爵传飞轮。乐奏东西厢，灵璈合韶钧。人生有何乐，所乐惟天伦。子孙既已贤，寿考日已臻。黄麻与紫诰，次第承恩纶。金石保坚固，霜雪贞松筠。夙契阻皖粤，令子归具陈。
桐山寺·其一
作者：梁佩兰
朝代：清
体裁：五言律诗

古寺藏山腹，当门瀑布交。地高峰倒影，花落鸟成巢。野果垂青柰，池亭缚白茅。到来方日午，斋磬出松坳。
桐山寺·其二
作者：梁佩兰
朝代：清
体裁：五言律诗

雨势奔江黑，晴来见晚晖。虹蜺孤壑断，蓑笠隔林归。紫蕨云根长，红泉竹下飞。了无人迹到，苔上老僧衣。
桐山寺秋夜宿陈元孝独漉堂读其先大司马遗集感赋·其一
作者：梁佩兰
朝代：清
体裁：五言律诗

大节平生事，文章复不刊。墨痕犹似渍，碧血几曾乾。自得乾坤正，谁知事势难。草堂灯一点，霜气迫人寒。
桐庐县
作者：梁佩兰
朝代：清
体裁：五言律诗

树色重重隐，桐庐入望劳。远山帆影曲，争石水声高。沙屿排渔簖，田沟转桔槔。一群鸥鹭立，潇洒刷霜毛。
梁汾制竹炉盖仿明初听松庵僧性海所为也当时王舍人孟端为图画赠僧李文正篆竹炉新咏四字于卷首而邵文庄吴匏庵诸公各赋诗纪其事梁汾制竹炉后于成容若侍中复得王李诗画卷乞归配积书岩中亦盛事也仍次韵二首纪之·其二
作者：梁佩兰
朝代：清
体裁：七言律诗

旧时人物想依然，卷里山斋野寺边。孤磬不堪过晚水，断云何意出苍烟。最怜松柏留冬日，岂有桃花识汉年。今古茫茫共图画，与谁閒酌一人泉。
楚中
作者：梁佩兰
朝代：清
体裁：七言律诗

黄陵庙口歌竹枝，歌者女儿能楚词。似负细腰誇绝代，不知长恨寄将谁。湘江半夜通三峡，巫雨崇朝对九疑。欲记高唐梦中事，碧城无语但相思。
樟树镇下阻风作
作者：梁佩兰
朝代：清
体裁：古风

黑云沉沉天欲醉，北风如刀割江水。一气空濛不见人，蛟龙战斗波涛里。江间戍楼夜吹角，腰佩火铃出江市。大船拍岸桩铁矛，小船橛头曳其尾。禁寒拥被坐船底，烛跋数寸犹未已。客行有路信皇天，十日北风非常理，徘徊明日知何矣。
横塘曲
作者：梁佩兰
朝代：清
体裁：古风

妾家横塘里，晓门未曾开。鹊从屋背噪，郎从天上来。登妾杨柳楼，上妾芙蓉台。窥妾宝靥镜，烧妾锦麝煤。对妾目宴瑱，逐妾心浮灰。感郎贵德深，妾心反难裁。无物郎奉遗，仰手摘青梅。梅新荐牙齿，恐有辛酸味。郎云不嫌酸，爱他双结子。夜来塘水光，明月落满塘。团圆照著妾，团圆照著郎。妾家好似屏风面，一幅鲛绡并州剪，鸳鸯并宿人人羡。
樵父词
作者：梁佩兰
朝代：清
体裁：乐府曲辞

天明星光满山腹，踏星唱歌绕山足。林间猿狖犹未鸣，坎坎斧声动高木。仲冬阴木大半乾，山风飒飒吹人寒。夕阳下山樵担重，十步一歇筋骨酸。回头深雪已封路，明日采樵向何处。安得山移在屋前，落木满地能卖钱。
樵舍夜泊
作者：梁佩兰
朝代：清
体裁：五言律诗

逆流行百里，所得是长风。远水孤帆外，前山落照中。薄寒愁过雨，长默听归鸿。月黑无人见，渔灯彻夜红。
橐驼车行
作者：梁佩兰
朝代：清
体裁：乐府曲辞

前后橐驼中为车，劳橐驼欤。橐驼高一丈，长八尺，行万里，背坐人十馀。胡为乎车驰驱。车谓橐驼，我形如木而大腹，汝则鞍肉而多足。呜呼，橐驼，胡为乎车驰驱，车之腹，橐驼之足。
橹声
作者：梁佩兰
朝代：清
体裁：五言律诗

天风非所料，人力尽堪求。竟日闻柔橹，长江转逆流。助吟劳蟋蟀，催客恨钩辀。怪得歌河满，教人易白头。
次临清作·其一
作者：梁佩兰
朝代：清
体裁：七言绝句

只道舟行不用催，经旬能得几回开。督漕赖有巡河使，今日勤殷进闸来。
次临清作·其二
作者：梁佩兰
朝代：清
体裁：七言绝句

月色微微涌漫波，关前频听榜人歌。那能一汲琉璃井，已度新通瓠子河。
次京口
作者：梁佩兰
朝代：清

绕郭尽江水，长虹跨不来。地形山势截，天堑海门开。白昼鼋鼍出，中宵鼓角哀。往时征战处，临泛重徘徊。
次京口·其一
作者：梁佩兰
朝代：清
体裁：五言律诗

帆樯京口路，利涉一茫然。水色含元气，潮声吐大川。乍疑人入海，转觉地浮天。何事菰蒲外，渔歌来扣舷。
次京口·其二
作者：梁佩兰
朝代：清
体裁：五言律诗

绕郭尽江水，长虹跨不来。地形山势截，天堑海门开。白昼鼋鼍出，中宵鼓角哀。往时征战处，临汎重徘徊。
次德州作
作者：梁佩兰
朝代：清
体裁：五言律诗

半年留蓟北，一月入山东。水涨寒无色，云愁暗有风。夕阳鸦影瘦，旷野草根空。入夜闻孤角，高楼驿火红。
次扬州
作者：梁佩兰
朝代：清
体裁：五言律诗

一路淮南叶，高低傍客飞。芜城新月上，瓜步晚潮归。江气空如镜，秋心感在衣。谁知连棹发，歌吹竹西微。
次浔阳
作者：梁佩兰
朝代：清
体裁：五言律诗

马当风信好，倏忽到浔阳。得与匡庐近，都忘汉水长。悠然念前哲，一去问柴桑。不觉虎溪月，月光来夜航。
次石门
作者：梁佩兰
朝代：清
体裁：五言律诗

出海潮声小，船鸣十里榔。云根穿石暗，山影荡波光。新绿禾苗短，深红薜荔长。动人寥廓思，江燕亦成行。
次韵答云间朱彦则时客石制府幕
作者：梁佩兰
朝代：清
体裁：七言律诗

青山一椽傍精庐，与世行藏总不如。学稼祇随田父语，养生频检道人书。云中野鹤成孤往，溪上芙蓉有故居。幕府君才推十倍，何时相见揖巾裾。
次韵答友人
作者：梁佩兰
朝代：清
体裁：五言律诗

养病多添懒，裁诗久废工。人遥长夏日，书到一帆风。么凤衔花紫，金鲸捲浪红。把君新句和，湖月满墙东。
次韵答吴孟举
作者：梁佩兰
朝代：清
体裁：古风

语溪豪宕人，肝肠雪霜白。饱闻已畦论，念想成夙昔。提持爱红袖，倚傍卑绿帻。往予在虎丘，果得见丰格。鸴鸠起枪榆，有此长离翮。南山未为高，万事可轻掷。张灯夜阑饮，饮醉颜面赤。狂来呼阖闾，剑池出干莫。风流得似君，有一可废百。还将绿沉管，把当长枝戟。山僧精舍间，书满龙蛇迹。千年短簿祠，万古耶舍宅。非无良宴会，谁能有此役。岭南四千里，阻隔遥叹息。弹琴抒怀人，花落芙蓉夕。草堂生秋风，正尔送归客。玲珑玉盘子，何时复相射。紫蟹思共尝，霜柑忆初擘。徒烹龙头铛，日著桑柘屐。
次韵答朱甸安
作者：梁佩兰
朝代：清
体裁：七言律诗

自笑萧萧白发人，住山无计不知贫。夕阳片影鸟飞尽，古柳一株蝉噪新。甫里先生通夙好，维摩居士说前因。秋来明月天河迥，自觉观心午夜真。
欲雨
作者：梁佩兰
朝代：清
体裁：五言律诗

春来晴亦好，占雨为农祥。润气生衣桁，光风变草堂。升沉关日月，消息托阴阳。怪得前宵卧，雷声蛰到床。
水仙兰石
作者：梁佩兰
朝代：清
体裁：五言绝句

谷山欲待谁，波心暂留影。美人殊未来，瓣香寄孤冷。
水陆道场祭幽歌
作者：梁佩兰
朝代：清
体裁：古风

阴风入骨不见风，寺头寺尾幡竿红。道场设处礼三宝，毗卢帽僧称佛号。四围肃静摇铃声，默咒咒出生死城。钵盂法水洗闭眼，净瓶甘露饮枯颈。百万人从暗里来，黑气射火青有灰。山腰月冷响落叶，纸船过水轻不湿。寸魂尺魄遍地沿，左熠右熠栖楮钱。阴阳之气聚一处，地下人听世人语。英雄血气还英灵，忠臣心贯赤日精。冢下才人呼不起，美人身化胭脂紫。孰是爷娘孰女儿，生前骨肉死不知。未亡人祭新亡鬼，今日生人明日死。一齐笑赴佛道场，大家闻著天人香。灵来萧飒天乍夜，灵去落星阴四野。法火烧尽金银山，荐亡竹枝如等閒。明朝共饮功德水，十里山坟见香米。
永光寺寓斋同朱悔人宋山言醉后放歌限盐字韵
作者：梁佩兰
朝代：清
体裁：古风

平生懒举酒，知己相对却不嫌。百杯痛饮可立醉，一醉潦倒随厌厌。浮云凝空亘四望，入夜不见星坠檐。灯花磊落照几席，岂有好事来相占。我从离家八阅月，客舍长日亲药奁。思归苦未捎朔马，整翮要欲同飞鹣。南溟水深波浪阔，二樵峰峻巉岩尖。乘槎好去汎牛斗，历涧任意腰刀镰。钓竿拂珊瑚，閒钓得海蟾。饱饭留青山，赤米兼白盐。膝上弹瑶琴，架上抽牙签。鸿濛以前是何物，歌咏太古追黄炎。自适颇谓野马野，傍人窃笑潜夫潜。谁能在长安，干谒面目成黑黔。低头拜公卿，欲语不敢妨人钳。男儿志气塞天地，举动琐细真闾阎。今夕何夕得此乐，萧寺息影神安恬。忽然论风雅，险韵同阄拈。朱侯汝诗成，掌握藏珠钤，一字欲易千龙缣。宋生微吟下勾帘，八音播金石，五味谐酸甜。予亦取材朴斲求楩楠，栋宇承椒风，宫殿充飞廉。宋也摩腹朱掀髯，予获左右频频瞻。此时雨歇阶地白，屋角月吐光微纤。蒲牢钟声肃清听，僧梵流响风揭襜。我辈矜琳琅，寂寞诚用砭。绮言艳语不足道，佛前请共参楞严。
求仙行
作者：梁佩兰
朝代：清
体裁：乐府曲辞

黄金可成丹可得，世上见谁发长黑。秦皇枉用求神仙，终入银海穿三泉。铜盘承露非人进，汉武徒授白茅印。大道植为天地根，至人得一毋弗存。沐日浴月共长久，朱带金铃复何有。
汎高邮湖·其一
作者：梁佩兰
朝代：清
体裁：五言律诗

天入菰蒲色，沙边叶尽开。盂城千缆过，甓社一帆回。射鸭儿童喜，衔鱼鹳鹤来。白波平复起，空里出楼台。
汎高邮湖·其三
作者：梁佩兰
朝代：清
体裁：五言律诗

倏忽已依岸，适游能几时。回看杨柳影，风起乱丝丝。好景不常得，此心仍欲期。为寻今夕梦，湖水莫应知。
汎高邮湖·其二
作者：梁佩兰
朝代：清
体裁：五言律诗

飞鸟向边过，湖心还寂然。镜空全露影，月满不亏弦。菱角量无斗，荷花摘满船。渔翁从此见，眉发类皆仙。
江上偶作
作者：梁佩兰
朝代：清
体裁：五言律诗

几重乌桕树，掩映见人家。云白疑无路，霜红只作花。小舟依岸缺，古屋引桥斜。去问园中叟，秋来地满瓜。
江上吹笛
作者：梁佩兰
朝代：清
体裁：七言律诗

我心似月照江水，向月吹笛江茫茫。手指出风迸商气，发根湿云生冷光。天东天西星贯串，浪黑浪白龙倡狂。四顾为谁此渔者，红衫鼓枻来相将。
江上寄王东村
作者：梁佩兰
朝代：清
体裁：五言律诗

好月在得水，佳人应念兹。常疑对深夜，不信别多时。楚橘落襟袖，吴霜飞鬓丝。思归学朱鸟，栖向最南枝。
江上小除同屈鹅潭
作者：梁佩兰
朝代：清
体裁：五言律诗

细草寒沙外，船头返照馀。客心惊物换，江气似春初。棋局消残夜，灯花报小除。不因良友共，岁晏转愁予。
江上立春日同屈鹅潭
作者：梁佩兰
朝代：清
体裁：五言律诗

近水春先到，乘舟两个人。日华盘雉尾，江色耀龙鳞。点点凫鹥喜，翻翻草木新。眼前生意满，吾亦拂衣巾。
江上见新月
作者：梁佩兰
朝代：清
体裁：五言律诗

江波流一线，处处是相思。孤客转愁坐，佳人长盼时。银筝传玉指，宝匣画蛾眉。莫影湘江去，湘君两不知。
江口发舟示凤娘
作者：梁佩兰
朝代：清
体裁：五言律诗

暂捲红珠帐，来张白布帆。江鱼飞纂纂，舟燕语喃喃。爽籁提衣袂，明霞射镜函。芙蓉秋月满，应得住溪庵。
江口夜泊
作者：梁佩兰
朝代：清
体裁：五言律诗

古塔斜阳掩，轻舟曲渚停。云迎升峡月，风送下江星。折岸沙重叠，摇波树杳冥。渔人殊未宿，燃竹饭山青。
江夜二绝·其一
作者：梁佩兰
朝代：清
体裁：六言诗

入夜江天一幅，水云山云画成。船船渔火星乱，片片芦花雪明。
江夜二绝·其二
作者：梁佩兰
朝代：清
体裁：六言诗

寒云四面浮山，远烧一条映水。人共鸬鹚眼明，雨随鲤鱼风起。
江星
作者：梁佩兰
朝代：清
体裁：五言律诗

天阔琉璃映，江光紫绀浮。鸿濛无二气，身世乃孤舟。贝阙为河汉，龙宫出斗牛。看来双眼尽，碧落正当头。
江行杂咏·其一
作者：梁佩兰
朝代：清
体裁：七言绝句

北顾江山称第一，绝奇两点是金焦。移船便向瓜洲去，彻夜钟声应海潮。
江行杂咏·其一
作者：梁佩兰
朝代：清
体裁：五言律诗

长风天上起，倏忽到青蘋。万里随双桨，孤吟剩一身。江声喧日夜，秋色上衣巾。荡入芦花去，渔翁莫笑人。
江行杂咏·其七
作者：梁佩兰
朝代：清
体裁：五言律诗

古庙依江口，神弦向夕闻。画裙巫女拜，香草大夫薰。落日归龙户，高天出雁群。洞庭如不远，从此礼湘君。
江行杂咏·其七
作者：梁佩兰
朝代：清
体裁：七言绝句

青丝白马谶先成，学佛焉能损太平。惆怅萧梁人已去，独寻衰柳到台城。
江行杂咏·其三
作者：梁佩兰
朝代：清
体裁：七言绝句

官船笳鼓叠声频，州吏争迎实要津。记得往时王学士，红桥修禊只诗人。
江行杂咏·其三
作者：梁佩兰
朝代：清
体裁：五言律诗

桃叶横波去，梅根绕渚归。黄瓜称小草，白纻制新衣。倒汲银河水，斜开玉女扉。不知何意绪，连夜梦中飞。
江行杂咏·其三十
作者：梁佩兰
朝代：清
体裁：七言绝句

春日东林策蹇驴，归来湖上岁将除。一年两度经庐岳，悔不山中去读书。
江行杂咏·其三十一
作者：梁佩兰
朝代：清
体裁：七言绝句

一间茅屋几株松，中有高人曳短筇。除却画图描不得，雪晴閒听虎溪钟。
江行杂咏·其三十三
作者：梁佩兰
朝代：清
体裁：七言绝句

雪晴江上满鱼叉，水曲舟回路有沙。遥望一村何处所，吴城烟火渡头斜。
江行杂咏·其三十二
作者：梁佩兰
朝代：清
体裁：七言绝句

舁舆衔璧事堪哀，一笑勾吴失霸才。天堑岂能拦铁锁，龙骧果下舳舻来。
江行杂咏·其三十五
作者：梁佩兰
朝代：清
体裁：七言绝句

舟泊浔阳水气阴，九江流入洞庭深。榜人月黑连樯语，半是吴音半楚音。
江行杂咏·其三十四
作者：梁佩兰
朝代：清
体裁：七言绝句

前湖江岸后湖沙，竹树临湖有几家。昨夜雨来湖水长，当门应得纵浮槎。
江行杂咏·其九
作者：梁佩兰
朝代：清
体裁：七言绝句

江上今年候不同，江豚冬日拜西风。行人缆入芦花港，只在秦淮一望中。
江行杂咏·其九
作者：梁佩兰
朝代：清
体裁：五言律诗

闻说池阳郡，昭明有故祠。古云垂碧瓦，新日表金枝。冕服同皇帝，文章实我师。欲将江上水，亲为荐芜词。
江行杂咏·其二
作者：梁佩兰
朝代：清
体裁：五言律诗

江水翻东暗，城隅障北寒。六朝人不识，垂钓客空看。天气占铜浑，钟声得瓦官。犹怜阴殿草，衰飒到长干。
江行杂咏·其二
作者：梁佩兰
朝代：清
体裁：七言绝句

渔翁乐事少人知，北顾山边月上时。网得鲈鱼四十九，不须重去放鸬鹚。
江行杂咏·其二十
作者：梁佩兰
朝代：清
体裁：七言绝句

拍将铜斗见渔歌，歌向西风舞短蓑。射鸭欲从何处去，白沙洲上满驮鹅。
江行杂咏·其二十一
作者：梁佩兰
朝代：清
体裁：七言绝句

片帆飞度大江边，雁叫芦洲雪满天。此去枞阳三十里，故人高卧在龙眠。
江行杂咏·其二十七
作者：梁佩兰
朝代：清
体裁：七言绝句

半领禁寒白兔裘，夜深江雪压孤舟。高烧银烛推篷坐，贪看银花落水流。
江行杂咏·其二十三
作者：梁佩兰
朝代：清
体裁：七言绝句

江深夜静水声多，一一吹来枕畔过。知是挂帆明日好，马当山下顺风波。
江行杂咏·其二十九
作者：梁佩兰
朝代：清
体裁：七言绝句

早来轻雪散丝丝，午后阴云黯不知。欲乞鱼龙定风雨，湖神一为降灵旗。
江行杂咏·其二十二
作者：梁佩兰
朝代：清
体裁：七言绝句

不信鸳鸯胜水鸥，鲟鳇七尺亦衔钩。先朝旧设鲥鱼厂，今日江边作酒楼。
江行杂咏·其二十五
作者：梁佩兰
朝代：清
体裁：七言绝句

彭泽高风懒折腰，门前五柳影萧萧。我来借问柴桑里，犹有人能说晋朝。
江行杂咏·其二十八
作者：梁佩兰
朝代：清
体裁：七言绝句

飒时高浪打船头，乱石堆边撼石尤。关吏放船仍欲验，马家湾口最堪忧。
江行杂咏·其二十六
作者：梁佩兰
朝代：清
体裁：七言绝句

三尺红船两个僧，小姑山下系寒藤。朝来乞米波涛里，日暮还归古殿灯。
江行杂咏·其二十四
作者：梁佩兰
朝代：清
体裁：七言绝句

黄茅峡口楚江流，正好风涛又泊舟。一夜峡中防过虎，算来那不白人头。
江行杂咏·其五
作者：梁佩兰
朝代：清
体裁：五言律诗

江村亦有神，赛社鼓沉沉。人立鸬鹚外，舟虚禾黍阴。野云无定体，碧草有秋心。又逐桡声去，桡声应独吟。
江行杂咏·其五
作者：梁佩兰
朝代：清
体裁：七言绝句

观音门外冶城东，今古山河在眼中。独上孤亭还独立，大江流水去何穷。
江行杂咏·其八
作者：梁佩兰
朝代：清
体裁：七言绝句

先朝国祚共灵长，勋业中山异姓王。谁识戟门飞燕子，路傍人指大功坊。
江行杂咏·其八
作者：梁佩兰
朝代：清
体裁：五言律诗

隔水闻砧过，孤村有几家。乱藤穿细竹，高树出疏花。蚕女能占月，蜂王会报衙。柴门太无事，终日对明霞。
江行杂咏·其六
作者：梁佩兰
朝代：清
体裁：五言律诗

云雨昏迷极，蛟龙战斗回。可怜天在水，直似峡崩雷。城角吹何急，江流压不开。忽然朝日出，百里见高台。
江行杂咏·其六
作者：梁佩兰
朝代：清
体裁：七言绝句

六朝遗迹草荒凉，野寺疏钟过景阳。闻道孝陵宫监在，不应晴日上牛羊。
江行杂咏·其十
作者：梁佩兰
朝代：清
体裁：七言绝句

三山缥缈插天青，数日江程总未经。倏忽风帆争过鸟，回头空觉水冥冥。
江行杂咏·其十
作者：梁佩兰
朝代：清
体裁：五言律诗

天阔围彭蠡，江深突小孤。波涛原恶险，风雨半虚无。远动鱼难上，长空鸟不呼。与谁忘处所，閒羡水中蒲。
江行杂咏·其十一
作者：梁佩兰
朝代：清
体裁：七言绝句

李白飘飘紫绮裘，醉乘明月下扁舟。骑鲸也是神仙事，谪降如何得久留。
江行杂咏·其十一
作者：梁佩兰
朝代：清
体裁：五言律诗

湖水空如镜，庐山削至天。芙蓉朝灼日，菱叶夕开烟。挂瀑飞丝小，行鱼聚沫圆。要携登岳杖，且泊汎湖船。
江行杂咏·其十七
作者：梁佩兰
朝代：清
体裁：五言律诗

屡有还乡梦，关河截数重。月弦迟隔晦，秋叶迫将冬。蟋蟀吟陂草，猕猴宿岳钟。白云山顶上，何日倚长松。
江行杂咏·其十七
作者：梁佩兰
朝代：清
体裁：七言绝句

白灶青铛活火煎，岕茶香发满秋烟。此来不饮中泠水，那识人间第一泉。
江行杂咏·其十三
作者：梁佩兰
朝代：清
体裁：五言律诗

南入虔州路，江行稍自如。得知过岭日，先写到家书。滩急风无敌，江空月共虚。不愁为客久，乡味见黄鱼。
江行杂咏·其十三
作者：梁佩兰
朝代：清
体裁：七言绝句

泥汊港里过新年，屈指初来戊戌前。一树桃花数行柳，照人颜色醉春烟。
江行杂咏·其十九
作者：梁佩兰
朝代：清
体裁：七言绝句

风回江岸雪初收，吹落江波作水流。望里云山垂一片，九华峰影在船头。
江行杂咏·其十二
作者：梁佩兰
朝代：清
体裁：五言律诗

肃肃泊天鸟，翚翚离水滨。西风满南浦，行路独何人。野旷兼多碛，滩阴况有神。不须前送远，闻者已沾巾。
江行杂咏·其十二
作者：梁佩兰
朝代：清
体裁：七言绝句

风流太傅人千古，携妓当年想像间。朱雀桥西那得到，隔江频看谢家山。
江行杂咏·其十五
作者：梁佩兰
朝代：清
体裁：七言绝句

京口芜湖三百里，江行十日阻风涛。南船北去何容易，片席穿云鸟雀高。
江行杂咏·其十五
作者：梁佩兰
朝代：清
体裁：五言律诗

经岁为行客，常时念老妻。艰难支八口，俯仰向中闺。逆浪浮鱼背，高尘蹋马蹄。鹧鸪飞不到，遥望越台西。
江行杂咏·其十八
作者：梁佩兰
朝代：清
体裁：五言律诗

秋气渐清冷，客行风景苍。烧痕馀草湿，沙迹净波光。葭菼黄初月，汀洲白晚霜。故山归计得，心卜在重阳。
江行杂咏·其十八
作者：梁佩兰
朝代：清
体裁：七言绝句

舟停晓起没沙堆，力尽篙师拔不开。昨夜江龙吟不住，大船风压小船来。
江行杂咏·其十六
作者：梁佩兰
朝代：清
体裁：五言律诗

书案娇儿坐，花床稚女临。会持青镂管，能搦绣花针。老眼看渠大，长江想共深。城头乌尾起，将子在前林。
江行杂咏·其十六
作者：梁佩兰
朝代：清
体裁：七言绝句

江头叶落晚纷纷，月出江空但水云。永夜独吟牛渚下，竟无人继谢将军。
江行杂咏·其十四
作者：梁佩兰
朝代：清
体裁：七言绝句

一江流水两山分，帆入天门日正曛。月色下来衔断壁，雁声高去度寒云。
江行杂咏·其十四
作者：梁佩兰
朝代：清
体裁：五言律诗

莫向秋潭照，须眉送老来。石屏横水立，野菊对山开。入世生成懒，全身赖不才。自从新月出，夜夜笑登台。
江行杂咏·其四
作者：梁佩兰
朝代：清
体裁：七言绝句

真州估客卖盐人，抛掷金钱不计缗。大艑岢峨千万只，风光占尽广陵春。
江行杂咏·其四
作者：梁佩兰
朝代：清
体裁：五言律诗

舟路千盘下，清流引翠微。石崖松鼠走，麦陇锦鸡飞。物理通人事，劳生悟息机。晚来殊自得，凉月鉴絺衣。
沂儿送予至禺阳不忍遽回临别留一扇索予书舟次韶石灯下作长篇寄之
作者：梁佩兰
朝代：清
体裁：古风

读书只学守章句，古人糟粕而已矣。大儒学问有根本，一事必欲窥其始。假如两目日月明，用作雷霆耳即是。滋味香臭亦齐等，鼻观香臭口滋味。人言天地人三才，不知天地吾身里。五行日用如转环，七窍那有混沌死。恒华嵩岱起方寸，江淮河汉直杯水。古人大言与小言，入之出之尽原委。不然高明鬼瞰室，细者儿女相汝尔。伏羲当时画八卦，后惟文王与孔子。其中精微悉太极，扬雄准易诚可鄙。宋儒纷纷著传注，毕竟训诂属拟议。尚书出自鲁恭壁，不溯轩黄溯姚姒。其初谟典互参错，伏生口授始次第。制礼作乐升明堂，间用兵刑绝奸宄。不删吕刑录秦誓，垂诫后代良有以。诗歌三百风雅颂，篇什洋洋溢人耳。西雍白马来宾王，玄鳦高禖肃郊祀。其他曾孙庆梁茨，亦有孝友炰鳖鲤。国风好色而不淫，芍药何由及芣苡。春秋书为万世法，仲尼岂独为鲁史。七十二国十二公，一一笔削严载纪。河阳之狩首止盟，斧钺煌煌申大义。龙门接踵更扶风，涑水紫阳相继起。曲台不过汉儒作，列之于经毋乃侈。观其胪列备钜细，文字典蔚非繁靡。譬犹大乐撞鼓钟，相应谁能去宫徵。至若王制及祭统，四代之治亦如此。我初读书嗜庄列，谓极变化露奇诡。究之经学若朝庙，何暇蓬莱观海市。爱汝读书师古人，不觉为汝言娓娓。尘垢万物在胸臆，陶尧铸舜有其理。自从禺峡一别来，日日北风捲旗尾。度关韶石逢立春，再拜虞祠略差喜。可惜瑶瑟无处闻，欲吊湘灵怅难已。墨江侵星入台岭，鸟道千盘戒行李。章贡风帆即顺流，想到浔阳疾如驶。幽州朔客北道来，为我前头执鞭弭。玉爪惟看鹰放绦，霜蹄谁识马加齿。青徐大雪渡黄河，白罽一裘行万里。风云遇合冀我皇，眼见斯民方殿屎。为官岂必多得钱，平生水清恶泥滓。作书夜深附僮仆，灯下落笔难到纸。明年汝弟过扶床，望我应能北窗企。不知何日果来归，抱犊耕田看雊雉，有黍翼翼稷薿薿。门前仙湖镜相似，等閒日坐乌皮几。汝弟上膝捋我须，索我梨栗出十指。
沐浴子
作者：梁佩兰
朝代：清
体裁：乐府曲辞

磅礴玉女盆，左右濯两足。分明见天河，坠落匏瓜宿。
沛中
作者：梁佩兰
朝代：清
体裁：七言律诗

黄河西出南徐路，马首经过识沛中。一代帝王还故里，几家鸡犬入新丰。天垂芒砀云疑在，山拥彭城气已空。汤沐昔时诸父老，相逢谁为述歌风。
沛中
作者：梁佩兰
朝代：清

黄河西出南徐路，马首经过识沛中。一代帝王还故里，几家鸡犬入新丰。天垂芒砀云疑在，山拥彭城气已空。汤沐昔时诸父老，相逢谁为述歌风？
沥湖舟汎
作者：梁佩兰
朝代：清
体裁：七言律诗

翡翠飞来竟不知，沥湖冬暖散冰澌。磨崖石室寻僧后，倚棹渔舟汎酒时。望去羚羊回峡影，浮来星宿作天池。湖头更有清湘水，谁与骚人唱竹枝。
河中之水
作者：梁佩兰
朝代：清
体裁：乐府曲辞

河中之水窈窕流，河中女儿弹箜篌。箜篌声在楼上头，拊弦转节纤指柔。荣光湛耀清矑秋，只立一世良无俦。河东女儿倚河曲，金钱自买琵琶卜。河西女儿对河居，玉盘能鲙赤鲤鱼。河南女儿善鼓瑟，河北女儿吹筚篥。
泊济州
作者：梁佩兰
朝代：清
体裁：五言律诗

日落长堤迥，霜流列堞沉。吠船多岸犬，宿树半沙禽。束闸河声满，传光驿火深。待迟明月满，还听棹歌音。
津门九日饮狄向涛舟中同沈方舟赋·其一
作者：梁佩兰
朝代：清
体裁：七言律诗

满天秋色大河来，佳节教人笑口开。边塞正逢鸿雁到，津门新买菊花回。倡酬不可无诗句，茗艼谁能负酒杯。莫忆去年当此日，望乡难见是燕台。
津门九日饮狄向涛舟中同沈方舟赋·其二
作者：梁佩兰
朝代：清
体裁：七言律诗

话到登高亦强名，客行长日数归程。河流九曲从天下，海出双沽接地平。蓟北寒云森碣石，岭南秋色满陀城。手栽丛菊谁同把，目断家山几弟兄。
浮丘和杨子庆韵·其一
作者：梁佩兰
朝代：清
体裁：七言律诗

片石端然见古春，客游兼喜挂衣巾。注来丹井泉声细，遗去苍苔鹤毳新。盖地不知何药草，扫坛恐即是仙人。朱明门户分明在，谁信三城隔一尘。
浮丘和杨子庆韵·其二
作者：梁佩兰
朝代：清
体裁：七言律诗

入门暗数一千春，头戴华阳自制巾。忆得上仙前度去，坐来小劫几番新。丹房易启青铜锁，玉局难逢绿发人。亦是乾坤馀隙地，世间无处觅吹尘。
浮丘和杨子庆韵袁休庵通政来自广州以诗见贻次韵奉答即送其归昭江·其一
作者：梁佩兰
朝代：清
体裁：七言律诗

高秋绝壑外人群，深掩松门对夕曛。满地菊花开隔院，半天鸿影落重云。常凭好梦寻良友，久乞青山仰圣君。何意忽来江上驾，报人鹅鸭喜纷纭。
浴佛日海幢寺听阿字首座说戒
作者：梁佩兰
朝代：清
体裁：七言律诗

未得常时寺里行，灯前同约几人情。思量佛日分香水，预备齐身礼磬声。面海地浮莲叶小，背山僧住竹房清。大师座下客听法，一首新诗报姓名。
浴日亭和东坡先生韵
作者：梁佩兰
朝代：清
体裁：七言律诗

入夜沧溟欲涨天，沙痕犹自露前湾。风吹不动龙衔烛，潮上分明雪喷山。一片鸿濛腾赤气，百年衰老变朱颜。乘槎莫问当年事，眼见星辰落坐间。
海上谣
作者：梁佩兰
朝代：清
体裁：乐府曲辞

铁笛四角吹呜呜，欲闻不闻影亦无。长虹天气隔一纸，人声熊熊是龙子。宫殿光，珍珠堂。
海市歌
作者：梁佩兰
朝代：清
体裁：古风

蓦空无人忽成市，上不在天下不在地，月烟黄黄日烟紫。日之升，气之凝。玳瑁盖，珊瑚钉。大吹龙笙，细击鼍鼓。海童缓歌，海女急舞。海水开，龙王来。龙王来，龙母并驾车如雷，龙女后至何迟哉。市人市中设龙座，聚宝换宝市在左。蕃奴来市骑水犀，上宝负在大尾犛。老蛟人身目鱼目，手执大禹治水玉。鱼儿无宝杂市中，笑指海上天虹红。市东贾人好走马，宝光射马马不下。龙王厌宝空掉头，身拥五色龙鳞裘。龙母见宝不开口，定海鱼须尺持手。龙女戏掷红珍珠，盛饰雉尾新罗襦。世人眼睛不识宝，海中有宝偏不顾。海市宝多，世人奈何。扶桑花落东北角，海水成冰要人凿。海水吹风，吹动龙王宫。水生一片，海市不见。
涿州
作者：梁佩兰
朝代：清
体裁：五言律诗

碛日苍黄色，烽烟古涿州。八旗回大将，万马出诸侯。禹服环中土，尧京控上游。抱书当未献，翻欲倚吴钩。
清明前一日作
作者：梁佩兰
朝代：清
体裁：七言绝句

柳絮风吹白胜绵，城南榆荚遍青钱。柴门狼藉春无色，不待清明已禁烟。
渔影
作者：梁佩兰
朝代：清
体裁：五言绝句

河曲闻暗流，钓舟一竿落。鱼上有鱼行，灯光两相薄。
渔板·其一
作者：梁佩兰
朝代：清
体裁：五言律诗

求鱼那易得，一板候中宵。霜鬣穿沙汭，银花粲黍苗。鸬鹚太无事，渔父笑相邀。何处沉江柝，残星逐早潮。
渔板·其二
作者：梁佩兰
朝代：清
体裁：五言律诗

岂有鸣双板，求鱼便得鱼。物情无一定，人事似凭虚。月黑蛟龙隐，江空网罟馀。还闻张敝笱，尽取及虾䱉。
渔父词·其一
作者：梁佩兰
朝代：清
体裁：乐府曲辞

日落前村少人渡，溪边夜浥芙蓉露。蒻笠茫茫溯大江，星月随身不知顾。船头一枝鹤骨笛，手中七尺珊瑚树。拔得鲸牙踏浪回，又候龙眠探珠去。
渔父词·其二
作者：梁佩兰
朝代：清
体裁：乐府曲辞

渔翁把钓如小儿，一竿下水忘钓丝。得鱼换酒醉足乐，无鱼亦向芦花泊。白头枕著红叶蓑，浮沉天地奈我何。大江网罟无时了，似翁不用机心少。子孙满眼聚渔屋，港口炊烟菰米熟，拍手鸬鹚入深竹。
渔网
作者：梁佩兰
朝代：清
体裁：五言律诗

村村漾红蓼，处处生白蘋。不睹求鱼易，安知结网仁。罥霜成点点，照水自鳞鳞。莫傍渔舟晒，鸬鹚在隔邻。
渡临淮
作者：梁佩兰
朝代：清
体裁：五言律诗

江南将路尽，江北此长征。地入钟离国，山连下蔡城。小舟先马渡，寒驿后人行。渐觉无芳草，春愁黯黯生。
温泉
作者：梁佩兰
朝代：清
体裁：五言律诗

丹竹当山缺，灵湫合镜盈。鸿濛犹未散，水火自相烹。香断硫磺气，膏融赤日精。龙宫多宝物，沐浴总长生。
游仙歌
作者：梁佩兰
朝代：清
体裁：古风

神仙之事非虚无，名山到处皆仙都。翠袍绿发得真汞，金铃火带存洪炉。上清古殿冲虚观，地出朱陵在天半。葛洪弟子黄野人，旧庐犹在方坛畔。服丹一粒成地仙，龙池灰劫忘岁年。日骑哑虎遍岩谷，凌空直上飞云巅。世人蚕丝自己裹，纳纳乾坤等閒过。名姓那留三朵花，日月空随两轮磨。岂知洞府绕长春，逍遥上界哀下民。珊瑚炒药亦徒尔，木皮作屑能救人。明星荧荧风肃肃，空山无人但幽独。水流花落总无言，啸声何事振林木。偶著靴帽使世疑，云中相遇扶摇枝。鸿濛拊髀大惊叹，神雀掉头吾弗知。自古铸金谁不坏，见庐我欲烧香拜。观旁有井号长生，溅入庐中满银瀣。
游仙词·其一
作者：梁佩兰
朝代：清
体裁：七言绝句

嘒嘒云车曳曳轮，到来宫殿忽朝身。天门灿烂金银色，玉狗当前不吠人。
游仙词·其七
作者：梁佩兰
朝代：清
体裁：七言绝句

仙女飘飘字婉罗，洞门云锁没人过。閒来去弄桃花水，染得银河作绛河。
游仙词·其三
作者：梁佩兰
朝代：清
体裁：七言绝句

不觉斋身在玉清，比来筋骨似烟轻。蓬莱山上原能到，只是秦皇少至诚。
游仙词·其九
作者：梁佩兰
朝代：清
体裁：七言绝句

洞中蝙蝠大如箕，冲出天宫四散飞。偷得嫦娥灵药吃，满身光彩雪毛肥。
游仙词·其二
作者：梁佩兰
朝代：清
体裁：七言绝句

半夜天鸡呼日出，扶桑东角看来真。分明一粒如红豆，不信人间讶火轮。
游仙词·其五
作者：梁佩兰
朝代：清
体裁：七言绝句

仙官专欲显神通，昨夜瑶池宴会同。齐入坐前齐袖手，一时天果掷当中。
游仙词·其八
作者：梁佩兰
朝代：清
体裁：七言绝句

骑龙鞭到上清居，丫角双童守玉除。道出姓名全不答，榜来仙令五雷书。
游仙词·其六
作者：梁佩兰
朝代：清
体裁：七言绝句

神皇天酒赐天厨，银瓮金船当酒觚。百拜谢恩刚退出，又逢玉女拉投壶。
游仙词·其四
作者：梁佩兰
朝代：清
体裁：七言绝句

无端一片死鸿濛，紫凤青虬下半空。金母报书催电女，玉皇传令点雷公。
游黄龙洞
作者：梁佩兰
朝代：清
体裁：古风

生烟远弥漫，蜿蜿双白龙。歘为千丈虹，挂向八九峰。崩厓喷冰雪，黑洞鸣雷风。鸟道天上盘，登栈筋力穷。道人一间茅，当日刘王宫。假梦升黄屋，僭窃非英雄。引酌流杯池，大笑惊苍穹。其下洞门户，黝石寒花红。少憩景亦殊，云来若浮空。坎洼閟玉泉，温火蒸鸿濛。山气为我春，节候不觉冬。于此领真化，万物同和融。
湖口风阻
作者：梁佩兰
朝代：清
体裁：五言律诗

大风吹地转，高浪向人翻。容易乾坤失，真愁日月吞。关前封客路，崖侧擘云根。湖泊仍今夕，孤灯结烬繁。
湖就姑曲·其一
作者：梁佩兰
朝代：清
体裁：乐府曲辞

芙蓉生满湖，赤山映红白，全以奉诸姑。
湖就姑曲·其二
作者：梁佩兰
朝代：清
体裁：乐府曲辞

大姑绕湖游，仲姑望湖头，小姑向湖愁。
湖屿八月十五夜月
作者：梁佩兰
朝代：清
体裁：五言律诗

令节明明月，高天处处秋。几重霜树满，一气草堂流。行地如临水，移湖却在楼。玉杯传永夜，不敢暗藏钩。
湖屿夜坐迟吴山带不至同诸子赋限韵
作者：梁佩兰
朝代：清
体裁：五言律诗

夜暝湖无影，庭深地有霜。天瓢行酒乐，弓檠束诗强。老衲双磨镜，高人半卖浆。北征君独赋，灯下理儒装。
湖屿梅·其一
作者：梁佩兰
朝代：清
体裁：五言律诗

素籥晴初启，鸿濛坼未均。若无淳朴处，愁绝寂寥人。雪入炎州气，阳回冻腊仁。任教天地老，湖上一家春。
湖屿梅·其二
作者：梁佩兰
朝代：清
体裁：五言律诗

玲珑三五树，高下影鳞鳞。白日无湖沜，孤情恋野人。柴门行复扫，巾舄古时新。世界严寒里，吾宁对汝真。
湘妃
作者：梁佩兰
朝代：清
体裁：七言律诗

水阔潇湘见二妃，江空露下少人知。数声木叶落深处，一望渚烟迷到时。太息雅琴成绝调，并弹瑶瑟寄相思。就中要眇情何限，只是含颦对九疑。
湘江曲
作者：梁佩兰
朝代：清
体裁：乐府曲辞

湘江万古相思泪，湘竹斑斑照江水。黄陵花落春日阴，二妃弹瑟龙夜吟。江流不断泪不竭，愁云飞向苍梧结。
湘管
作者：梁佩兰
朝代：清
体裁：五言律诗

可怜千泪竹，滴出二妃心。当日南巡事，湘山几度阴。寸云流不极，野水自相深。莫入黄陵庙，题诗学楚吟。
滁州店中夜雪即事
作者：梁佩兰
朝代：清
体裁：七言律诗

下马入来还日色，忽然阴雪满山城。数围灯晕看全变，一尺阶渠积到平。贪暖酒杯香易散，苦寒诗笔力难争。墙东少妇犹蚕绩，长夜丝车札札声。
滕王阁下作
作者：梁佩兰
朝代：清
体裁：七言律诗

南州几度经高阁，不得登临亦暂停。入岭塞鸿随日暖，出滩秋草绕帆青。章江水激千重浪，庐岳峰悬九叠屏。天遣骚人擅词赋，茫茫今古有谁听。
漂母祠
作者：梁佩兰
朝代：清
体裁：五言律诗

一饭寻常事，千年庙貌存。母能生大将，天不死王孙。落落长淮水，悠悠行路言。从来汉高帝，不及妇人恩。
潮痕
作者：梁佩兰
朝代：清
体裁：五言律诗

万派江声走，风长几处移。平能留野岸，高不限天池。水客行应捷，沙鸥宿未知。系舟求稳便，踪迹问篙师。
灌园·其一
作者：梁佩兰
朝代：清
体裁：五言律诗

丘壑真吾志，閒来且灌园。得知天地大，兼识雪霜恩。万物自深静，群情同一喧。挈瓶机智少，试向井中翻。
灌园·其七
作者：梁佩兰
朝代：清
体裁：五言律诗

清秋好风日，生计在寒湖。菊后生霜菜，藤疏见月梧。注筒劳阿段，谢客遣长须。未免申僮约，诙谐愧士夫。
灌园·其三
作者：梁佩兰
朝代：清
体裁：五言律诗

养生须菜把，引灌岂辞劳。芳洁分泉脉，肥浓藉土膏。已过春盎盎，又觉夏陶陶。颇耐妨天旱，时常任桔槔。
灌园·其二
作者：梁佩兰
朝代：清
体裁：五言律诗

早起看新甲，前宵落晚霜。带生犹浅绿，经熟始深黄。作食人添饱，充厨甑满香。老妻相对喜，盆盎有辉光。
灌园·其五
作者：梁佩兰
朝代：清
体裁：五言律诗

无营随野马，有梦托尻舆。补得为农疏，笺成种树书。人谁师禦寇，天许作长沮。还似桐江叟，垂纶不在鱼。
灌园·其八
作者：梁佩兰
朝代：清
体裁：五言律诗

屋背观珠海，墙头对越台。市鱼难即买，山雀或频来。蒟酱连朝长，姜花昨夜开。足知天雨露，不忍弃蒿莱。
灌园·其六
作者：梁佩兰
朝代：清
体裁：五言律诗

未能忘素业，焉敢弃黄齑。方罫同棋局，龙鳞列菜畦。折麻修短绠，候雨入深泥。莫道无公事，匆忙日又西。
灌园·其四
作者：梁佩兰
朝代：清
体裁：五言律诗

不辞称老圃，次第学耕农。土浅随沾屐，篱疏不碍筇。缩头看菌蠢，左耳割乖龙。屋角添新事，寒瓜满雪封。
灯
作者：梁佩兰
朝代：清
体裁：七言律诗

不知长夜为谁孤，犹向山中伴老夫。几树雨声千叶落，十年心迹一时无。星临野水涵秋镜，壁写茅斋上画图。但得对君双眼醒，不妨寒色照来枯。
灵山寺听泉
作者：梁佩兰
朝代：清
体裁：五言律诗

高峡名泉出，声声绕寺西。带钟分断壑，飞月度前溪。玉乳疑天落，铜瓶欲自携。平生冰雪意，今夕在招提。
灵山寺折梅
作者：梁佩兰
朝代：清
体裁：五言律诗

山寺寻僧到，梅花折一枝。野情随处得，香气少人知。我欲贻芳草，谁从入楚词。更怜寒鸟雀，窥影入疏篱。
灵洲
作者：梁佩兰
朝代：清
体裁：七言律诗

衣冠自昔称南海，今日来登望气楼。天入石门分两峡，山回郁水截中流。神鱼大宅吞溟渤，朱鸟高躔翼女牛。碧落东南浑一片，不知河汉隔年秋。
点绛唇 其一 送友人
作者：梁佩兰
朝代：清
体裁：词

蓟北归帆，江乡直溯秋潮去。玉鲈肥处。饱听菰蒲雨。一度春来，邓尉山中住。梅花侣。吴姬笑许。斜倚吴箫语。
点绛唇 其三 送友人
作者：梁佩兰
朝代：清
体裁：词

月下清淮，思君夜汎吴船去。征人归处。点点珠湖雨。蝴蝶飞来，邀我还山住。轩辕侣。罗浮寄许。书报长安语。
点绛唇 其二 送友人
作者：梁佩兰
朝代：清
体裁：词

白舫青帘，双江记忆乘流去。墨云围处。纂纂跳珠雨。忽谩相寻，客舍城南住。同欢侣。灯边共许。酒后琵琶语。
点绛唇·素馨花灯
作者：梁佩兰
朝代：清
体裁：词

个是花神，美人生长花田大。心情无那。结出鸳鸯带。供养世尊，愿作烧香会。香成盖。琉璃世界。处处无边外。
烛
作者：梁佩兰
朝代：清
体裁：五言律诗

孤篷开画烛，一夜彻深红。野烧残山外，寒星远水中。光明分尺寸，气色满鸿濛。试入银塘影，芙蕖不被风。
烧
作者：梁佩兰
朝代：清
体裁：五言律诗

千山看不定，闪闪自连空。衰草行人路，长天去鸟风。片痕衔夕照，几点上丹枫。肯信渔汀外，霜林亦变红。
焦山剔铭图为王紫诠大参赋
作者：梁佩兰
朝代：清
体裁：古风

焦山一发天畔青，海门截断烟冥冥。真人昔时此瘗鹤，玄黄币裹云松扃。铭中一百五十字，立石纪年备旌事。得来华亭遂寥廓，化去朱方失骐骥。或言铭是右军书，岂知标格全不如。世人耳食喜附会，错误帝虎讹鲁鱼。萧梁迄今历年久，波涛山下雷霆走。狰狞岂免蛟龙触，缄縢赖有鬼神守。神物终然出世间，譬之二气当循环。不是其人不能见，到山往往徒空还。南村好奇特相值，山根水涸露沙脊。崩崖欹处铭石悬，手剔莓苔见真迹。岣嵝禹碑高可摩，陈仓石鼓载橐驼。何似此铭閟岩壑，得之水府无洪波。华阳法书不使断，千馀年来满人愿。楚僧急取入丹青，何生许为拓真本。呜呼，西京鹦鹉旧塔无，孝鹅之冢藏义乌。安得尽如南村者，并与瘗鹤传其图。
煎茶
作者：梁佩兰
朝代：清
体裁：五言律诗

瑟瑟鸣寒竹，商风入脆弦。金芽初日拣，茅屋午时煎。有客分松火，无人听瀑泉。玉瓯擎雪处，香静一旗悬。
熏笼
作者：梁佩兰
朝代：清
体裁：五言律诗

汝性本孤直，因谁屈曲成。阴晴怜气候，疏密太聪明。散麝分全体，沉香配一生。美人曾不厌，衣被自携行。
燕中
作者：梁佩兰
朝代：清
体裁：七言律诗

易水拟歌歌不成，荆轲去后少人听。身捐太子心全腐，手劫秦王血尚腥。朔雪布来河路黑，边沙飞入马毛青。平生白草黄云意，学插雕弓倚雁翎。
燕市书怀
作者：梁佩兰
朝代：清
体裁：七言律诗

老马骄嘶实可哀，四年两度上燕台。青山笑我不归去，明月亲人还肯来。蓟北一秋惟大水，岭南十月有寒梅。妻儿信息凭谁寄，昨得家书午夜开。
燕歌行·其一
作者：梁佩兰
朝代：清
体裁：乐府曲辞

霜露既降草木黄，四时气候成金商。雍雍鸿雁相翱翔，良人远游留他乡。贱妾怀思守空房，梦寤不得飞在旁。蟋蟀中夜鸣妾床，岂无膏沐心惨伤。皎皎明月临东窗，众星上天粲成行。牵牛迢迢路微茫，织女隔绝徒相望。欲涉无川渡无梁，援琴调弦抒衷肠。小弦何促大何长，一为凤音一为凰。梧桐花发朝夕香，誓愿啄宿同双双。
燕歌行·其二
作者：梁佩兰
朝代：清
体裁：乐府曲辞

妇人一身望男儿，父母出嫁得所依。忆妾与君初别时，君言黄瓜生来归。君今天涯归何迟，商风飒飒吹裳衣。谓他人夫乌知之，谓他人妻妾不为。落瓶井口无钓丝，井口上水不上泥。鸳鸯锦衾戏华池，孔雀金尾交树枝。物情配合生容仪，妾人少年增情痴，痴情贱妾当告谁。
牛宫
作者：梁佩兰
朝代：清
体裁：五言律诗

日落村巷暝，村居连野烟。肥牛深屋里，两角明灯前。细草夜堪食，一犁閒傍眠。农夫相谢意，辛苦为人田。
牧童词
作者：梁佩兰
朝代：清
体裁：乐府曲辞

江村春来新草生，田家养牛方春耕。牧童驱牛出村巷，长堤曲坂争相鸣。穿沙渡水坐牛背，首戴圆笠风吹横。母牛舐犊缓缓行，物类恩爱关人情。地平草多牛跳跃，纵牛食草解其缚。前闻村女插秧歌，和歌截竹敲牛角。
狠石
作者：梁佩兰
朝代：清
体裁：五言绝句

霸气销沉尽，还馀一石头。道傍人不识，相向说孙刘。
独坐
作者：梁佩兰
朝代：清
体裁：五言律诗

閒身无物役，深夜小堂中。坐久方知静，心孤已近空。怀人双眼迥，射壁一灯红。多少群生梦，无因听晓风。
独流夜泊同沈方舟·其一
作者：梁佩兰
朝代：清
体裁：五言律诗

野烧孤村外，长樯夕照中。水将天入定，人与月同空。落叶分飞雁，寒声聚暗虫。坐来忘夜永，霜色上衣红。
独流夜泊同沈方舟·其二
作者：梁佩兰
朝代：清
体裁：五言律诗

系缆依村舍，吟诗向水滨。关河一归棹，天地两閒人。渔火侵星乱，汀花捲雪匀。数行沙际柳，烟景似江津。
独立
作者：梁佩兰
朝代：清

独立在溪桥，溪声助寂寥。夕阳帆背动，秋色石林骄。落叶依归雁，疏钟应上潮。美人天外思，延望一何遥。
猿声歌
作者：梁佩兰
朝代：清
体裁：古风

一声断后一声起，不到三声冷人耳。上天白月著黑子，四面无人但江水。半夜老鸦堕枯叶，前山阴火吹出鬼。
玄云
作者：梁佩兰
朝代：清
体裁：乐府曲辞

玄云湛空，天阙昭纬。四气兆和，万物出滞。主圣臣贤，乘权司契。用临下民，克协上帝。弓矢既櫜，礼乐爰制。东逾蟠木，西洽沙汭。南极珠厓，北穷月竁。莫不王享，永作宾裔。
玉冠·其一
作者：梁佩兰
朝代：清
体裁：五言律诗

君子玉比德，为冠冠上头。青山洗流雪，苍水照空秋。滑泽光鬈发，摩挲合手钩。麻姑相见讶，昨日至罗浮。
玉冠·其二
作者：梁佩兰
朝代：清
体裁：五言律诗

戴尔游仙去，天门九处开。玉皇亲见礼，稽首谢无才。石镜云俱下，瑶光影自回。凤凰形翅小，飞上髻蓬莱。
玉屏峰顶观梅
作者：梁佩兰
朝代：清
体裁：七言律诗

七星天半紫芙蓉，绕入梅花路几重。石室正流前日雪，玉屏横立一边峰。浑忘视听心同寂，谁觉鸿濛气尽封。飞鸟不来云不见，老僧何事忽相逢。
王令诒归云间即北赴铨补赋六章为别·其一
作者：梁佩兰
朝代：清
体裁：古风

八月天渐凉，山中满秋气。蝉鸣抱木叶，黄落已三四。海门涌潮来，纵如马脱辔。张帆向高风，潮长风得利。我居在湖上，莴苣半亩地。灌园方锄瓜，力困一假寐。君来疾出迎，巾舄忘倒置。谁知是作别，语坐且申意。匏樽无醇醪，素盘寡滋味。亦肯为我留，屈指天下事。不觉湖月升，流光遍荷芰。
王令诒归云间即北赴铨补赋六章为别·其三
作者：梁佩兰
朝代：清
体裁：古风

平生旷历览，所乐惟山川。解绶入循阳，妻子同一船。寄迹白鹤峰，四顾天茫然。蝴蝶如车轮，飞来罗浮颠。抚弄不去手，取适在目前。自署玉局吏，人拟峨眉仙。丰鳄寻二湖，官桥相勾连。野僧住黄塘，山钟叩湖烟。时登合江楼，唱和高前贤。风土复有记，巾笥盈百篇。忽然溯广州，归思赴离弦。匹马临台关，鸟道天上悬。
王令诒归云间即北赴铨补赋六章为别·其二
作者：梁佩兰
朝代：清
体裁：古风

君宰潘州时，一月几通札。擎雷市葛人，大廉卖珠客。往来语新政，到处承德泽。教令数十条，风俗尽变易。雀角绝争讼，豕牙销盗贼。诸生习讲礼，小民知读法。户阗弦歌声，鸡满桑柘栅。讵意子产仁，翻来仲尼厄。阴云霾中天，白日忽著黑。圣明烛幽隐，四照穷八达。金镜在瑶台，蟾蜍岂能蚀。去矣朝紫庭，神鸾施綵翮。
王令诒归云间即北赴铨补赋六章为别·其五
作者：梁佩兰
朝代：清
体裁：古风

带我切云冠，山中梦金殿。老马久在槽，仰秣难逐电。君今入幽蓟，马如一匹练。融融雪作泥，猎猎风吹燕。数年缀文藻，持出可易绢。封禅书未传，甘泉赋先献。我皇靖边塞，生民免涂炭。燕然勒石回，郊庙崇璧荐。釐定诸乐章，协律思审辨。帝喾歌九招，云门舞六变。看君日奏对，圣人屡称善。从此承明庐，谢却莱芜县。
王令诒归云间即北赴铨补赋六章为别·其六
作者：梁佩兰
朝代：清
体裁：古风

飒飒乌桕树，冥冥青枫林。汩汩江水流，莽莽层云阴。一片地上霜，一带城南砧。一线屋角月，一弦壁上琴。不言泰山高，不道黄河深。不随斥鴳飞，不共王鲔沉。买丝结缟纻，剖竹为盍簪。酒味如砂糖，香气同郁金。高天引雁翼，大海回龙吟。经术本自古，出处匪独今。送君临津亭，笑指苔与岑。尚有万里书，写我京雒心。
王令诒归云间即北赴铨补赋六章为别·其四
作者：梁佩兰
朝代：清
体裁：古风

二年官南巴，今日归东吴。家住在松江，门对薛淀湖。菜有雉尾莼，鱼有巨口鲈。鲙鱼入莼羹，肥腻胜醍醐。绕壁摇潇湘，捲帘开画图。好友时过从，往往至日晡。叩问如洪钟，咳唾皆玉壶。况有湖中田，油油浸青芜。秋熟收蟹稻，夏至输菱租。除却里正来，心上一事无。还将饰羔裘，风雪入帝都。
王孝扬将军招同屈翁山陈元孝方鹤洲幕府雅集时牡丹盛开分赋得盐字
作者：梁佩兰
朝代：清
体裁：七言律诗

将军武库本森严，儒雅风流掌玉钤。自喜著书同杜预，谁从作赋拟江淹。光风綵燕穿红幕，绮席新词续昔盐。况是采兰天气候，牡丹花发正当帘。
王宾舆少参与予客居道院晨夕过从将归岭南取道潞河赋此致赠兼以为别·其一
作者：梁佩兰
朝代：清
体裁：五言律诗

世情那足道，君有古人心。自我一相见，高斋同至今。繁华任时节，怀抱存丘林。经夏少出户，石坛孤径深。
王宾舆少参与予客居道院晨夕过从将归岭南取道潞河赋此致赠兼以为别·其三
作者：梁佩兰
朝代：清
体裁：五言律诗

不信乾坤小，云霄气自高。万形原寂寞，双眼尽纤毫。匣已藏孤剑，人犹识敝袍。潞河秋水至，归去梦魂劳。
王宾舆少参与予客居道院晨夕过从将归岭南取道潞河赋此致赠兼以为别·其二
作者：梁佩兰
朝代：清
体裁：五言律诗

过从晨夕惯，尔我几曾嫌。棋局排心阵，瓶花障枣帘。院钟清到枕，斋鸟静窥檐。蔬食为官膳，青葵与白盐。
王将军以吴太史送行图索题·其一
作者：梁佩兰
朝代：清
体裁：七言绝句

九峰晴色变苍颜，大将征南指顾间。可爱赠行吴太史，生绡一幅写寒山。
王将军以吴太史送行图索题·其三
作者：梁佩兰
朝代：清
体裁：七言绝句

壁间粉水桃花纸，阁上勾帘玳瑁楼。笔研琴樽与图史，不教人拟富平侯。
王将军以吴太史送行图索题·其二
作者：梁佩兰
朝代：清
体裁：七言绝句

画图长对碧窗虚，细菊霜花日上初。想到明公怜旧好，兴来还拓右军书。
王昭君
作者：梁佩兰
朝代：清
体裁：乐府曲辞

艳色无黄金，丹青有谁让。昭君昔辞汉，掩面啼马上。一为胡阏氏，胡女尽沮丧。琵琶弹玉关，襜褕耀毡帐。妾生在汉地，焉敢忘汉恩。当时不嫁胡，谁知绝世人。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其一
作者：梁佩兰
朝代：清
体裁：七言律诗

四围山色静当门，入夜风来水石吞。归鹤认巢投树杪，定钟回响落松根。官船大旆停孤屿，渔网深潭接一村。长夏幽寻能有几，佛幢灯火与僧论。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其七
作者：梁佩兰
朝代：清
体裁：七言律诗

稻田风定隔溪烟，返照山中似晓天。一带水光惟匝地，半间云住是何禅。虚空铃铎飞檐下，历落星辰迫坐前。同在白莲清净里，蒲团虽设不曾眠。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其三
作者：梁佩兰
朝代：清
体裁：七言律诗

水上孤峰入望遥，到来红雨没山椒。云垂瀑泻阴厓隐，沙涨溪连碧草摇。百感易生犹昨日，半年难得是今宵。都忘后辈兼前辈，三竺天中总泬寥。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其九
作者：梁佩兰
朝代：清
体裁：七言律诗

为访名山得得来，岛边林麓石堂开。相忘鸥鹭閒临水，一揖袈裟便上台。地白坐堪三五夜，院深行破几层苔。诸天月色青冥上，忍逐波涛发棹回。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其二
作者：梁佩兰
朝代：清
体裁：七言律诗

话到佳山意已遥，松门今始共良宵。照林水色疑霜雪，点地山花满桂椒。清梦石床移簟冷，白檀香篆向人摇。孤心独忆三生事，容易繁华托寂寥。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其五
作者：梁佩兰
朝代：清
体裁：七言律诗

江馆侵星出郡城，卸帆刚及暮潮平。登山衣落千重翠，渡水云开几片明。曲渚渔灯连野火，半天人语杂经声。惯游也似初来客，犹绕回廊处处行。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其八
作者：梁佩兰
朝代：清
体裁：七言律诗

了然江上见孤峰，磴道纡盘复几重。沙岸远生前浦月，石楼高闭一山钟。求心拟自调狂象，入定看僧制毒龙。深夜独眠还数起，断吟閒倚寺门松。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其六
作者：梁佩兰
朝代：清
体裁：七言律诗

寺前溪水到房房，不待风迎客尽凉。贝叶自翻金殿暗，藤花时落石厓香。樽前得句裁湘管，梵后听歌出笛床。遥望薄云天上起，鱼鳞吹去又清光。
王紫诠观察招同李山公宫詹袁休庵通政蓝采饮山人游灵洲宝陀寺留宿敏言上人精舍限韵九首·其四
作者：梁佩兰
朝代：清
体裁：七言律诗

冠盖追随得暂閒，入林初见月衔山。谈禅正好同深夜，销夏何妨别一湾。寺背蝉声藏竹里，地中人影立云间。牛头自昔传金锁，当下谁能便解环。
珠江候月
作者：梁佩兰
朝代：清
体裁：五言律诗

晚来江水动，知是暗潮流。落照沉山影，微凤撼石头。无人空野寺，新月忽孤舟。十里汀沙路，蒹葭一片秋。
珠江送别张虞山
作者：梁佩兰
朝代：清
体裁：七言律诗

往来大海似飞腾，为爱艰难共友朋。山峒采香看蜜户，江城移泊对鲛灯。好吟驴背宁同苦，得意诗瓢不厌增。今日送君淮水去，越台惆怅几回凭。
珠湖草堂歌送吴万子归秦邮
作者：梁佩兰
朝代：清
体裁：古风

江南二月天气暖，草长莺飞杂花乱。蓟北风严尚未柔，贵人衣著银鼠裘。百花四月始满眼，房山牡丹众惊叹。丰台芍药更绝伦，金盘玉碗堆红云。吴郎过我日相约，出郭看花倚花酌。西山缥缈堕画图，此身恨不飞云孤。忽然语我珠湖去，家本珠湖最深处。草堂湖上阅四时，湖光万顷吹琉璃。芳烈芙蓉绕湖屋，夏凉不用思寒玉。閒来抱膝读我书，大声往往骇龙鱼。有时移船钓湖口，夜半星辰落吾手。东邻嘈嘈压糟床，西邻猎猎炊稻香。菰蒲冥冥听射鸭，绿树阴阴唤鹎鵊。就中景色同麻源，人来讶为甪里村。妻能织绡女蚕茧，小儿学问工文选。人生快乐得似君，眼前富贵何足云。君归珠湖我留滞，我欲作歌诉天帝。君才岂可长珠湖，我也京国胡为乎。明日骑驴亦南返，山中耕田犹未晚。
琅琊王歌辞·其一
作者：梁佩兰
朝代：清
体裁：乐府曲辞

上天何光光，生此两日月。男儿五尺腰，三尺系宝玦。
琅琊王歌辞·其七
作者：梁佩兰
朝代：清
体裁：乐府曲辞

无钱䑜觞好，以手画作钱。琅琊复琅琊，客行真可怜。
琅琊王歌辞·其三
作者：梁佩兰
朝代：清
体裁：乐府曲辞

稚鸟出草根，微身托天地。不食土间虫，向人鼓其翅。
琅琊王歌辞·其二
作者：梁佩兰
朝代：清
体裁：乐府曲辞

龙马金嚼勒，刀槊夹两旁。前面呵殿来，云是琅琊王。
琅琊王歌辞·其五
作者：梁佩兰
朝代：清
体裁：乐府曲辞

长安十二门，渭桥在门外。桥上望宫阙，突兀骊山背。
琅琊王歌辞·其八
作者：梁佩兰
朝代：清
体裁：乐府曲辞

出亦气似虹，入亦气似虹。谁能两结识，独有广平公。
琅琊王歌辞·其六
作者：梁佩兰
朝代：清
体裁：乐府曲辞

琅琊大道王，金玉杂裲裆。女郎大道王，真珠缀衣裳。
琅琊王歌辞·其四
作者：梁佩兰
朝代：清
体裁：乐府曲辞

琅琊大道王，琅琊当阳春。琅琊好风景，琅琊愁杀人。
琴六莹典人十七月几不归癸卯牛女夕得金赎还喜赋
作者：梁佩兰
朝代：清
体裁：七言律诗

对此谁能不惘然，隔年消息雁秋天。空山木落发遥思，孤馆月明生独怜。记去事情疑造化，归来时日信因缘。即看牛女成良会，竟夕为君不肯眠。
琴囊
作者：梁佩兰
朝代：清
体裁：五言律诗

离离蜀江锦，裁作古琴囊。大化归无朕，元音会至忘。俨然见虞舜，恭己深垂裳。不鼓南风曲，人间已乐康。
瓶木樨
作者：梁佩兰
朝代：清
体裁：五言律诗

髹几磁瓶畔，供花胜出园。乱簪金缀粟，平注水增痕。老眼先秋望，微香几夕繁。坐移行复起，吟绕一灯昏。
瓶梅
作者：梁佩兰
朝代：清
体裁：五言律诗

一枝初注水，冰已结铜瓶。春气临书卷，予心正户庭。分明双眼白，依旧故山青。留得孤情在，鸿濛不用扃。
画叉
作者：梁佩兰
朝代：清
体裁：五言律诗

挺然高举手，左右复多时。力量能空上，江山欲倒移。坠云无鸟影，压壁有风知。予志存深隐，桃源谢尔私。
留别余大司农陆翼王冰修魏禹平诸同学次司农送行韵·其一
作者：梁佩兰
朝代：清
体裁：七言律诗

雕盘绮食炙银羊，纵饮都忘地满霜。官烛坐消宫漏永，尚书情为野人长。江南江北连天路，黄叶黄花照客装。他日府中宾从过，芙蓉溪上有渔郎。
留别余大司农陆翼王冰修魏禹平诸同学次司农送行韵·其三
作者：梁佩兰
朝代：清
体裁：七言律诗

风吹沙草遍牛羊，正是燕台九月霜。纳手自知怜袖短，骑驴谁送出关长。云烟过眼犹能记，书卷随身不用装。别后故人相忆处，匡庐山色对彭郎。
留别余大司农陆翼王冰修魏禹平诸同学次司农送行韵·其二
作者：梁佩兰
朝代：清
体裁：七言律诗

未得金华去牧羊，暂从渔父历烟霜。吴船一叶悬帆小，蜀纸千篇赠卷长。草屩自今留野兴，弓衣谁复似军装。前途不患双鱼断，信有湖心白石郎。
留别余大司农陆翼王冰修魏禹平诸同学次司农送行韵·其四
作者：梁佩兰
朝代：清
体裁：七言律诗

岭表山间好种羊，海田秋老未凝霜。黄柑熟日闻香远，甘蔗甜时觉味长。最忆东邻鹅鸭阵，久抛盘剑䱜鱼装。腐儒天纵还丘壑，不得金钱学拜郎。
留别王勤中次送行原韵
作者：梁佩兰
朝代：清
体裁：古风

一到吴中畼胸臆，是处山川见盘郁。泱漭浮云绝壑来，昂藏野鹤寒沙立。阊门银箫入耳乱，不比琵琶动人泣。爱君竹关长不开，草堂待我真悠哉。篱边野菊正堪把，风霜之草随根摧。孤亭峨峨抚松树，天与高人等閒住。令弟初为百粤游，娇儿近学五禽戏。我家桄榔能作面，木棉能作衣，山人笑我胡不归。明当别君渡江返岭海，身驾乌牸无是非。